
Quel part que Bos irra irrunt. 
Quant Bos ot od sei ces qu'il volt, 
E espié e veü ot 
Liquels Petreïus esteit 
Ki tuz les altres mainteneit, 
Cele part puinst mult fierement 
E li altre comunement. 
Unkes ne pristrent fin ne cesse 
Dissi qu'il vindrent en la presse 
U Petreïus chevalchot 
Ki les meisnies guvernot. 
Bos le cunut, juste lui puinst, 
Lur dous chevals ensemble joinst, 
Les braz geta si l'enbraça ; 
En sa cumpaigne se fia, 
De sun gré se laissa chaeir ; 
Merveilles peüssiez veeir ! 
En la grant presse chaï jus, 
Entre ses braz Petreïus. 
Bos tint e Petreïus traist ; 
Mult s'esforça qu'aler l'en laist. 
Romein curent a la rescusse, 
Ki lance porte tost l'estrusse ; 
Quant les lances lur sunt faillies, 
As espees caplent furbies ; 
Petreïum volent rescurre 
E Bretun volent Bos securre. 
Mult veïssiez fiere asemblee, 
Estur espés, dure medlee, 
Healmes pleier, escuz percier, 
Halbercs falser, hanstes brisier, 
Seles voidier, seles turner, 
Humes chaeir, humes nafrer ; 
Bretun l'enseigne lur seignur, 
Cil de Rome crient la lur. 
Li un s'esforcent que il l'aient 
E li altre tut tens l'en traient, 
Avisunkes cuniseit l'un 
Ki ert Romein, ki ert Bretun, 
Fors as paroles e as criz, 
Tant iert espés li capleïz. 
Walwein par la grant presse vait, 
Od s'espee la veie fait, 
Fiert e enpeint, caplë e bute, 
Maint en abat, meint en desrute, 
N'i ad Romein ki ses cops veie 
Ki ne li face, s'il puet, veie. 
Yder turne de l'altre part, 
Ki des Romeins fait grant essart ; 
Gerin de Chartres li adiue. 
Li un pur l'autre s'esvertue ; 
Petreïum unt trespassé 
E Bos od lui unt adossé, 
E Bretun unt Bos relevé, 
Sur un cheval l'unt remunté. 
Petreïum unt retenu, 
Ki maint cop aveit receü ; 
Parmi la presse l'unt mené 
Dedenz lur force a salveté. 
A bones gardes l'unt laissié, 
Puis unt l'estur recumencié. 
Cil furent senz meinteneür 
Cume nef senz guverneür 
Que venz quel part que volt enpeint, 
Quant il n'i ad ki dreit la meint ; 
Altresi fud de la cumpaigne 
Ki ot perdu sun chevetaine ; 
Ne fud mie puis defensable 
Qu'el ot perdu sun cunestable. 
Bretun les vunt mult demenant 
E a granz turbes abatant ; 
Les abatuz vunt trespassant 
E les fuianz vunt ateignant ; 
Les uns pernent, les uns ocient, 
Les uns despuillent, les uns lient ; 
Puis runt retrait lur cumpaignuns, 
El bois vindrent a lur prisuns. 
Petreïum en unt porté, 
A lur seignur l'unt presenté, 
Altres prisuns od lui asez ; 
Arthur les en ad merciez. 
Puis lur ad dit, se il venqueit, 
Que a chascun sun fieu creistreit. 

Arthur fist les prisuns guarder 
E as guardes les fist livrer ; 
Purparlé ad e cunseil pris 
Qu'il les tramettra a Paris ; 
En chartre les fera tenir 
Tant qu'il en face sun plaisir, 
Kar se il en l'ost les retient, 
Cument que seit perdre les crient. 
Dunc aparailla quis merra 
E establi quis cunduira : 
Chador e Borel e Richier 
E Beduer le buteillier, 
Quatre cuntes de bien halt lin, 
Rova li reis lever matin, 
Ki od les prisuns tant alassent 
E tant lunges les cunveassent 
Que li meneür seür feussent 
E la dute passé eüssent. 
L'emperere par ses espies 
Ot tost les noveles oïes 
Que cil par matin muvereient 
Ki les prisuns mener deveient. 
Dis mil chevaliers fist munter, 
Tute noit les rova errer 
Tant que les prisuns devancissent, 
S'il poeient sis rescusissent. 
Sertorius, de Libe sire, 
E Evander, li reis de Sire, 
E de Rome Caricius 
E Catellus Vulteïus, 
Chascun de ces quatre ot grant terre 
E chascun fud bien duit de guerre, 
Cil furent eslit e sumuns 
D'aler rescurre les prisuns, 
Chevetaine des altres furent. 
Dis mil armez, le seir, s'esmurent ; 
Cil del païs les cundueient, 
Qui les dreites veies saveient. 
Tute nuit unt tant chevalchié 
E chevalchant tant espleitié, 
El chemin de Paris entrerent, 
Un lieu cuvenable troverent 
A faire lur enbuschement ; 
Iloc s'esturent coiement. 
Es vus el mein la gent Arthur 
Chevalchant alques aseür, 
E nequedent agueit dutoent ; 
En dous cumpaignes chevalchoent. 
Chador e Borel od lur gent 
Chevalchoent premierement, 
Li quens Richier e Beduer, 
Ki les prisuns durent garder, 
Od cinc cenz armez les sieweient 
E les prisuns mener feseient, 
Les puinz detriés les dos lïez 
E desuz les chevals les piez. 
Es vus cels devant sur l'agueit 
Que cil de Rome aveient fait, 
E Romein saillent tuz ensemble, 
Tute la terre crolle e tremble ! 
Hardiement les envaïrent 
E cil forment se defendirent. 
Beduer e Richier oïrent 
La grant tumulte, les cops virent ; 
Les prisuns firent arester 
E en un lieu seür turner ; 
A lur escuiers les livrerent 
E a garder lur cumanderent. 
Puis laissierent chevals aler, 
Ne cesserent d'espuruner 
Des qu'il furent justé as lur ; 
Dunc se tindrent a grant vigur. 
Romein ça e la vunt puignant, 
Ne voldrent mie entendre tant 
A descunfire les Bretuns 
Cum a rescurre les prisuns. 
E Bretun ensemble puineient 
E ensemble se reteneient, 
Ensemble aloent e veneient 
E ensemble se defendeient ; 
E Romein sus e jus cureient, 
Ça e la les prisuns quereient ; 
As prisuns tant querre entendirent 
Que de lur gent mult i perdirent. 
Bretun par cunreiz se partirent 
E quatre eschieles establirent : 
Chador ot les Cornualeis 
E Beduer les Herupeis, 
Richier ot des suens un conrei, 
Borel ot ces del Maine od sei. 
Li reis Evander aparçut 
Que lur force e lur gent descrut, 
Ensemble les fist tuz restraindre, 
Quant as prisuns ne pot ateindre, 
Puis les fist ensemble tenir 
E ordeneement ferir. 
Dunc en orent Romeins le pris 
E as Bretuns en fu le pis ; 
Mult les greverent, mult en pristrent 
E quatre des meillors ocistrent : 
Er, le fiz Yder, i fud morz, 
Uns chevaliers vaillanz e forz, 
E Hyrelgas de Periron, 
N'i aveit plus hardi nisun, 
E Aliduc de Tyntaiol, 
Dunt si parent orent grant dol, 
E MauricChadorkeneneis, 
Ne sai s'esteit Bret u Gualeis. 
Borel del Mans, uns gentilz cuens, 
Ki grant mestier aveit as suens, 
Se cunteneit hardiement 
E mult amonestot sa gent. 
Mes desur lui puinst Evander, 
De sa lance li fist lu fer 
Parmi la gule trespasser, 
Borel chaï, ne pot ester. 
Bretun s'aloent esmaiant 
Que de lur gent perdeient tant ; 
Cuntre un d'els i ot set Romeins. 
Jas voleient saisir as meins, 
Mort u pris u descunfit fussent 
E lur prisuns perdu eüssent, 
Mes Guitard, li cuens de Peitiers, 
Ki guardot cel jor les forriers, 
Ot sempres la novele oïe 
Que des Romeins une partie 
Esteient as prisuns rescurre. 
Cele part laissa chevals curre, 
Ovoc li trei mil chevalier 
E li forier e li archier. 
Romein a ferir entendeient, 
Ki les Bretuns descunfiseient, 
Quant Guitart vint od ses meisnees 
Espurunant, lances beissees ; 
Plus de cent en deschevalchierent 
Ki unques puis ne redrescierent. 
Es vus Romeins tuz esbaïz 
E tuz se tindrent pur huniz ; 
Quidoent que Artur venist 
E sa gent tute le siewist. 
Quant tant virent des lur chaeir, 
De guarisun n'orent espeir. 
Cil de Peitou bien les asaillent 
E li Bretun pas ne lur faillent ; 
Li un pur les altres s'avivent 
E des Romeins abatre estrivent, 
E Romein turnerent les dos, 
Tuz descuverz e tut desclos ; 
As herberges voldrent vertir, 
Ne saveient aillors guarir. 
Bretun les unt lunges chacié 
E lur ocis unt bien vengié, 
Bien les chacierent e ateinstrent, 
Ki d'els abatre ne se feinstrent. 
Reis Evander e Catellus 
E des altres cinc cenz u plus 
Furent ateint e abatu, 
Esquanz morz, esquanz retenu ; 
Tant en pristrent cum prendre voldrent 
E tant cum amener en porent, 
Puis sunt el chemin returné 
U la bataille aveit esté ; 
Borel, le bon cunte del Mans, 
E lur morz quistrent par les champs. 
Le cunte troverent gisant 
Ensanglanté, l'alme espirant. 
Porter en firent les nafrez 
E les ocis unt enterrez. 
A cels qui Arthur ot rové, 
E si cum il ot cumandé, 
Les premerains prisuns chargierent 
E a Paris les enveerent. 
Les altres pris novelement 
Firent lier estreitement ; 
Al chastel od els les menerent, 
A lur seignur les presenterent ; 
L'aventure e l'agueit li distrent 
E tuit ensemble li pramistrent, 
S'il as Romeins se cumbateit, 
Que senz dutance les veintreit. 

L'emperere sot l'aventure 
E sot la grant descunfiture, 
Sot d'Evander, ki ert ocis, 
Sot des altres ki erent pris, 
Vit sa gent forment esmaïe 
E vit la guerre cumencie, 
Vit que suvent li meschaeit 
E vit que rien ne cunquereit ; 
Anguissus fud, mult s'esmaia, 
Pensa e pensa e duta ; 
En dutance fud qu'il fereit, 
Si a Arthur se cumbatreit 
U sun riere ban atendreit 
Ki enprés lui venir deveit. 
La bataille forment dutot 
Pur ço que rien n'i guaainot. 
Cunseil prist qu'a Hostum irra 
E par Lengres trespassera ; 
Sa gent fist sumundre e muveir ; 
A Lengres vindrent de halt seir, 
En la cité se herbergierent 
E es valees se logierent. 
Lengres seeit al chief d'un munt 
E les valees entur sunt. 

Arthur sot tost qu'il voldrent faire 
E quel part il voleient traire ; 
Bien sot que pas ne cumbatreit 
Dessi que greinur gent avreit ; 
Nes volt pas laissier sujorner 
Ne prés de lui aseürer ; 
A quanqu'il pot, celeement, 
Fist sumundre e mander sa gent. 
Lengres ad laissié a senestre, 
Ultre s'en trespassa a destre ; 
L'empereür volt devancir 
E la veie d'Hostum tolir. 
Tute noit ad, dissi el mein, 
Erré od s'ost que bois, que plein, 
Tant qu'il vint en une valee 
Que Soeïse ert apelee ; 
Par cele valee passot 
Ki d'Ostum a Lengres alot. 
Ses humes fist Arthur armer 
E ses cumpaignes ordener, 
Quel ure que Romein venissent 
Que prestement les recuilissent. 
Herneis e tute la frapaille 
Que nul ués n'orent en bataille 
Fist dejuste un munt arester 
E cumpaigne d'armez sembler, 
Que cil de Rome, s'il les veient, 
De la multitudine s'esfreient. 
Sis mil, sis cenz, seisante e sis 
En une eschiele, tuz de pris, 
Mist en un bois, desus un tertre, 
Ne sai a destre u a senestre. 
Moruid, li cuens de Gloëcestre, 
Dut chevetaine de cele estre. 
A cels dist li reis : « Ci estez ! 
Pur nule rien ne vus movez. 
Si mestiers est, ça turnerai 
E les altres par vus tendrai, 
E si Romein, par aventure, 
Turneient a descunfiture, 
Puigniez aprés sis ateigniez, 
Ociez les, nes esparniez ! » 
E cil distrent : « Bien le ferum. » 
Dunc prist une altre legiun 
Des nobles humes, des vassals, 
Healmes laciez, sur lur chevals, 
Cels mist en un lieu plus veable, 
N'i ot fors lui nul cunestable. 
La fud sa meisnie privee 
Qu'il ot nurrie e alevee. 
En mi fist tenir sun dragun 
Que il portot pur gumfanun ; 
Des altres tuz fist uit cumpaignes, 
En chascune ot dous chevetaines ; 
A cheval fud l'une meitié 
E li altre furent a pié. 
A ces ensemble cumanda 
E ço lur dist e lur pria 
Que cil qui a cheval serreient, 
Quant cil a pié se cumbatreient, 
De travers les Romeins ferissent 
E de travers les envaïssent. 
Cinc mil, cinc cenz, cinquante cinc 
Chevaliers tuz pris en esling 
Ot chascune eschiele numbrez, 
De tutes armes tuz armez. 
En quatre furent establies, 
Les cumpaignes en oit parties, 
Quatre detriés, quatre devant ; 
En mi fud l'autre gent mult grant, 
Chascun armé en sa maniere. 
Le frunt de l'eschiele premiere 
Ot Auguissel d'Escoce en baille, 
L'autre Chador de Cornuaille ; 
L'autre cumpaigne ot Bos en mein 
E li cuens Gerin de Chartein ; 
La tierce eschiele fud livree, 
Bien cunreee e bien armee, 
A Aschil, lu rei des Daneys, 
E a Loth, lu rei des Noreis ; 
La quarte prist Hoel en guarde, 
Walwein od lui, ki ne cuarde. 
Emprés ces quatre ot altres quatre 
Raparaillies a cumbatre : 
De l'une fud Key justisiers 
E Beduer li buteilliers ; 
Beduer ot les Estrueis, 
Key Angevins e Chinoneis. 
Al cunte de Flandres Holdin 
E a Guitard le Peitevin 
Fud l'autre eschiele cumandee, 
E il l'unt volentiers guiee. 
Quens Yugeïn de Leïrcestre 
E Jonathas de Dorecestre 
La setme cumpaigne reçurent, 
Seignur e cunestable en furent. 
Li cuens de Cestre Corsalen 
E de Bade li cuens Urgen 
Orent l'uitme eschiele en baillie 
E Arthur en els mult se fie. 
Les bons servanz, les bons archiers 
E les vaillanz arbelastiers 
Mist de dous parz defors la presse 
Pur traire bien a la traverse ; 
Tuit cil furent devant lu rei, 
Il fud detriés od sun cunrei. 
Quant Arthur ot fait ses parties 
E ses eschieles establies, 
Oiez qu'il dist a ses nurriz, 
A ses baruns e a lur fiz : 
« Barun, dist il, mult me cunfort 
Quant jo voz granz buntez recort, 
Voz granz vertuz, voz granz cunquez ; 
Tut tens vus trois hardiz e prez. 
Vostre prueise tut tens creist, 
Tut tens avive, ki k'en peist. 
Quant jo record e jo purpens 
Que Bretaigne est en vostre tens 
Par vus e par voz cumpaignuns 
Dame de trente regiuns, 
Mult sui liez, mult me glorifi, 
E en Deu e en vus me fi 
Que vus encor plus cunquerrez 
E plus prendrez e plus avrez. 
Voz prüesces, voz bones meins 
Ont dous feiz vencu les Romeins ; 
Saciez que mis cuers me devine 
E tute rien le me destine 
Que vus encor hui les ventreiz, 
Sis avrez dunc vencu treis feiz. 
Vus avez vencu les Norreis, 
Vus avez vencu les Daneys, 
Vus avez vencu les Franceis 
E tenez France sur lur peis. 
Bien devez veintre les peiurs 
Quant vencu avez les meillors. 
Tributaires vus voelent faire 
E treü voelent de nus traire 
E France voelent recuvrer ; 
Tel gent quident ici trover 
Cum il ameinent d'orient ; 
Mais un de nus valt de ces cent. 
Nes alez vus neent dutant, 
Kar femmes valent altretant. 
Bien nus devum en Deu fier ; 
Ne devum pas desesperer, 
Od un petit de hardement, 
Que nus veintrum legierement. 
Ja pur hume ne me faldrez 
Ne ja pur hume ne fuirez ; 
Bien savrai que chascun fera 
E bien verrai ki mielz ferra ; 
Par tut irrai e tut verrai 
E a chascun busuin serrai. » 
Quant la parole fud finee 
Que li reis out dite e mustree, 
A une voiz li respundirent 
Tuit ensemble cil ki l'oïrent 
Que mielz vuelent iloc murir 
Que del champ senz victorie issir. 
Mult les oïssiez aramir, 
Serremenz faire e feiz plevir 
Que pur murir ne li faldrunt, 
Tel fin cum il fera ferunt. 

Lucius fud d'Espaine nez, 
Des Romeins bienenparentez ; 
Anz aveit de bone juvente 
Meins de quarante e plus de trente ; 
Hardiz ert e de grant curage, 
Fait aveit ja maint vasselage ; 
Pur sa force e pur sa valur 
L'aveit l'um fait empereür. 
De Lemgres par matin turna, 
A Hostum dreit aler quida ; 
Meüe esteit sa grant gent tute, 
Mult esteit large e grant la rute. 
Quant il oï e sot l'agueit 
Que Arthur ot devant lui fait, 
Vit que cumbatre l'estuveit 
U ariere returnereit ; 
Returner ne deignot il mie, 
Kar ço semblereit cuardie 
E si enemi l'ateindreient 
E grant damage li fereient, 
Kar cumbatre ensemble e fuïr 
Ne puet l'um mie bien furnir. 
Ses reis, ses princes e ses ducs, 
Dunt bien i ot dous cenz u plus, 
E cels qui erent del sené, 
Manda, si ad a els parlé. 
« Pere, dist il, gentil seignur, 
Bon vassal, bon cunquereür, 
Fiz fustes as bons anceisurs 
Ki cunquistrent les granz enurs. 
Par els est Rome chief del mund 
E ert, tant cum Romein vivrunt. 
Cil cunquistrent le grant empire ; 
Hunte est s'en nostre tens empire. 
Gentil furent e vus gentil, 
De vaillant pere vaillant fil. 
Chascun de vus ot vaillant pere, 
E lur valur oi en vus pere. 
Chascun se deit forment pener 
De sun bon pere resembler ; 
Hunte puet aveir ki desert 
Que l'erité sun pere pert 
E ki par malveistié guerpist 
Ço que sis peres li cunquist. 
Jo ne di mie, ço saciez, 
Que jo vus tienge a empeiriez ; 
Pruz furent, e vus estez pruz, 
E jo vus tieng a vaillanz tuz. 
Seignurs, jo vei e vus veez, 
Jo sai e vus bien le savez 
Que la veie nus est toleite 
Ki a Hostum alot plus dreite. 
Aler ne passer n'i poüm 
Si par bataille n'i passum. 
Ne sai quel robeür novel, 
U robeür u laruncel, 
Nus unt devant close la veie 
Par unt jo mener vus deveie. 
Il quidoent que jo fuïsse 
E que la terre lur guerpisse, 
Mes jo m'aloe tresturnant 
Pur els faire venir avant. 
Or se sunt enbatu sur nus. 
Prenez voz armes, armez vus ! 
S'il nus atendent sis ferrum 
E sils'en fuient sis siewum. 
Metum frein a lur engresté 
Si destruium lur poësté ! » 

Dunc saillirent as armes prendre, 
Ne voldrent mie plus atendre. 
Lur bataille unt aparaillie, 
Lur cunreiz faiz, lur gent rengie ; 
Mult i ot reis e ducs paiens 
Entremedlé as cristïens, 
Ki de Rome lur fieus teneient 
E pur lur fieus Romeins serveient. 
Par trenteines, par quarenteines, 
Par seisanteines, par centeines, 
Par legiuns e par milliers 
Departirent lur chevaliers, 
Maint a pié e maint a cheval, 
Les uns el munt, les uns el val ; 
Puis sunt, tuit rengié e serré, 
Cuntre la gent Arthur alé ; 
De l'une part de la valee 
Entra la gent romeine armee, 
De l'altre part, enmi lur vis, 
Orent Bretun lu champ purpris. 
Dunc oïssiez grant corneïz 
E de greilles grant suneïz ; 
Serreement, süef passant, 
S'entrevindrent entr'aprismant ; 
Mult veïssiez, a l'aprismier, 
Saetes traire e darz lancier ; 
N'i poeit hum sun oil ovrir 
Ne sun viaire descuvrir. 
Saetes volent cume gresle, 
Trestut en trubble l'air e medle. 
Dunc vindrent as lances briser 
E as escuz fraindre e percier ; 
Les hanstes dunoent grantcruis, 
Bien halt en voloent li truis. 
Enprés vindrent al capleïz 
E as granz cops des branz furbiz. 
Dunc i ot estur merveillus, 
Unques ne vi plus perillus 
Ne plus medlé ne plus espés ; 
Ki ferir volt, tost en ot mes. 
Fols n'esbaïs n'i ot mestier, 
Cuard ne s'i sot cunseillier. 
L'un a ferir l'autre desturbe 
La grant espesse e la grant turbe. 
Mult veïssiez le champ fremir, 
L'une eschiele l'autre envaïr, 
L'un cunrei a l'altre hurter, 
Les uns ferir, les uns buter, 
Les uns venir, les uns turner, 
Les uns chaeir, les uns ester, 
Hanstes brisier, retrois voler, 
Traire espees, escuz lever, 
Les forz les fiebles craventer, 
Les vifs les muranz defuler ; 
Rumpre cengles, rumpre peitrals, 
Seles voidier, fuïr chevals. 
Lungement s'entrecumbatirent 
E lungement s'entreferirent 
Que cil de Rome ne ruserent 
Ne sur Bretuns ne recuvrerent. 
N'iert mie legier a saveir 
Ki deveit la victorie aveir, 
Dessi que l'eschiele aprisma 
Que Beduer od Key mena. 
Cil virent que poi cunquereient 
E que Romein bien se teneient ; 
Par ire e par dreit maltalent, 
Od lur cumpaigne estreitement, 
Entre les Romeins s'enbatirent 
La u la greinur presse virent. 
Bien fiert Beduer, bien fiert Key : 
Deus ! quels baruns en curt a rei, 
Quel seneschal, quel buteillier ! 
Tant servent bien des branz d'acier. 
Quels dous vassals, s'alques vesquissent ; 
Mult orent fait e plus feïssent. 
Mult vunt la presse derumpant 
E mult en vunt agraventant. 
Lur grant cumpaigne vient aprés, 
Ki mult s'argue, e fiert adés ; 
Maint cop i ot pris e duné, 
Maint hume ocis e maint nafré. 
Beduer s'enbat en la presse, 
Ki ne repose ne ne cesse. 
De l'altre part Key ne refine; 
Maint en abat, maint en suvine. 
Si alques tost se retenissent 
E a lur gent se restreinsissent 
Tant que Bretun les parsiewissent 
E li altre cunrei venissent, 
Grant pris e grant pru i eüssent 
E de murir guaris se fussent ; 
Mes il furent trop talentif 
E de ferir avant braidif ; 
Ne se sorent mie esparnier, 
La bataille voldrent percier, 
En lur granz buntez se fioent 
E es granz genz que il menoent. 
Mes une eschiele unt encuntree 
Que li reis de Mede ot menee ; 
Boccus ot nun, paens esteit, 
Mult esteit pruz, grant gent aveit. 
Li cunte sunt a cels medlé, 
N'unt mie lur grant gent duté. 
Ço fud bataille bien ferue 
E medlee bien maintenue 
Entre paens e Sarazins 
EEstrueis e Angevins. 
Li reis Boccus un glayve tint ; 
Mal ait sis cors quant il i vint ! 
Les dous cuntes ad descunfiz, 
E Beduer feri el piz ; 
De la lance parmi le cors 
Li fist passer le fer tut fors. 
Beduer chiet, li cuers li part, 
L'alme s'en vait, Jesus la guart. 
Key ad trové Beduer mort ; 
En talent ad que il l'en port, 
Mult l'aveit chier e mult l'amot. 
Od tant de gent cumë il ot 
Fist ces de Mede departir 
E la place lur fist guerpir. 
Mes, al targier e a l'atendre 
Qu'il fist al cors Beduer prendre, 
S'est li reis de Libie apresmez, 
Sertor ot nun, mult fud preisiez, 
Grant turbe aveit de gent paene 
Qu'il ot de sa terre demeine. 
Cil unt Key nafré mortelment 
E ocis unt mult de sa gent, 
Mult l'unt nafré, mult l'unt feru, 
Mes il ad bien lu cors tenu. 
De ses humes le remanant 
L'aloent entur defendant ; 
Porté l'unt a l'orin dragun 
Volsissent cil de Rome u nun. 

Hyrelgas fud niés Beduer, 
Ki mult soleit sun uncle amer ; 
De ses amis, de ses parenz, 
Prist cil tant qu'il en ot treis cenz 
Od healmes, od halbercs, od branz, 
Sur bons chevals forz e curanz. 
Cels asembla en un cunrei, 
Puis lur ad dit : « Venez od mei, 
La mort mun uncle voil vengier. » 
Dunc prist Romeins a aprismier ; 
Le rei de Mede ad espié, 
Al gumfanun l'ad entercié. 
Sur cel cunrei ala ferant, 
L'enseigne Arthur suvent criant 
Cum hume ki est forsenez, 
Ki ne puet estre amesurez ; 
Ne crient hume ne rien qu'il troisse 
Mes que sun uncle vengier puisse. 
Si cumpaignun od lui s'esleissent, 
Les escuz pris, les lances beissent ; 
Mult en ocient e enversent, 
Par desus les chaeiz traversent ; 
En l'eschiele al rei se sunt mis 
Qui Beduer aveit ocis. 
Od la vertu des bons chevals 
E od l'aïr des bons vassals, 
Destre e senestre vunt turnant 
E Hyrelgas les vait menant. 
Des qu'al gumfanun ne cesserent 
U il lu rei Boccus troverent. 
Hyrelgas l'ot bien avisé, 
Sun cheval ad vers lui turné, 
Parmi la presse avant s'enpeinst, 
En sum lu chief Boccus ateinst ; 
Forz fud li bers, li cops fud granz 
E li branz fud durs e trenchanz. 
Li healmes fendi e quassa, 
La coiffe del halberc falsa ; 
Gesqu'as espalles le trencha, 
Li cuers creva, l'alme en ala 
E Hyrelgas le braz tendi, 
Lu cors retint qu'il ne chaï, 
Devant sei le traist en travers, 
Sur sun cheval le tint envers, 
Devant sei en travers lu traist, 
Unc cil ne cria ne se braist. 
Li chevaliers fud aïrus 
E li chevals fud vigurus ; 
Entre sa gent se traist ariere 
Que paien ne Romein nel fiere. 
La presse depart e derumpt, 
Si cumpaignun veie li funt. 
Juste sun uncle l'ad porté, 
Tut l'ad par pieces decolpé, 
Puis ad dit a ses cumpaignuns : 
« Venez, dist il, fiz a baruns ! 
Alum ocire ces Romeins, 
Ces palteniers, fiz a puteins ; 
La gent ki en Deu n'ad creance 
Ne ki en Deu nen ad fiance 
Unt amené en cest païs 
Pur nus ocire e noz amis ; 
Alum, ocium les paens 
E ensement les cristïens 
Ki as paens se sunt justé 
Pur destruire cristïenté. 
Venez asaier voz vertuz ! » 

Es les vus el champ revenuz ; 
Dunc oïssiez noises e criz 
E veïssiez grant capleïz, 
Healmes e branz estenceler 
E des aciers le fu voler. 
Li bons ducs de Peitiers Guitart 
N'alot mie cume cuart ; 
Endreitsei bien le champ maintint. 
Cuntre lu rei d'Alfrike vint ; 
Li uns l'altre forment feri, 
Mes li reis d'Alfrike chaï 
E li cuens s'en passa avant, 
Alfricans e Mors ociant. 
Holdin, qui ert duc des Flamens, 
Ki teneit Bruge e teneit Lens, 
Turna encuntre la cumpaigne
Alifatin, un rei d'Espaine. 
Tant se sunt entrecumbatu 
E tant se sunt entreferu 
Que ocis fudAlifatin 
E ocis fud li cuens Holdin. 
Lygier, ki ert cuens de Buluine, 
Justa al rei de Babiloine ; 
Ne sai dire ki mielz feri, 
Mes chascun d'els l'autre abati, 
Morz fud li cuens, morz fu li reis. 
Altres cuntes i ot morz treis, 
Balluc e Cursal e Urgent ; 
Chascun des treis meneit grant gent. 
Urgent esteit de Bade sire 
E Balluc cuens de Wiltesire ; 
Cursal de Cestre cuens esteit, 
A ces de Guales marchiseit. 
Cist furent ocis en poi d'ure, 
D'ambes parz se cururent surre. 
Les genz que cil mener deveient 
E ki lur gumfanuns sieweient, 
Vindrent a l'eschiele rusant 
Que Walwein alot cunduiant 
E Hoel od lui, sis cumpainz, 
Tel dui vassal ne furent ainz. 
Unkes el siecle trespassé 
N'orent tels dous baruns esté 
De bunté ne de curteisie 
Ne de pris de chevalerie. 
Cil de Bretaine la menur 
Sieweient Hoel lur seignur. 
La lur cumpaigne esteit tant fiere 
E hardie de tel maniere 
Presse ne turbe ne dutoent ; 
Par tut aloent, tut perçoent, 
Cels ki ainz lur humes chaçoent 
E a turbes les graventoent 
Firent sempres les dos turner 
E maint en firent jambeter. 
Od les granz cops que il dunoent 
E od la gent que il menoent 
Vindrent dissi al gumfanun 
Ki portot l'egle d'or en sum. 
La troverent l'empereür 
E de sun barnage la flur, 
Od lui erent li gentil hume 
E li bon chevalier de Rome. 
La veïssiez estur mortel ; 
Unc ne veïstes, ço quit, tel. 
Kymar, ki ert cuens de Triguel, 
Ert en la cumpaigne Hoel ; 
Mult esteit de grant vasselage, 
Des Romeins feseit grant damage. 
Mes un Romein ki ert a pié 
Le rua mort od sun espié. 
Od lui ot mort dous mil Bretuns, 
Estre treis nobles cumpaignuns : 
L'un de ces treis ot nun Jaguz, 
De Bodloan esteit venuz, 
Li secunz fud Richomarcus 
E li tierz fud Boclovius. 
N'en ot mie en l'eschiele sis 
De lur valur ne de lur pris. 
Si cunte fussent cil u rei, 
A tut tens mes, si cum jo crei, 
Fust parole de lur prüesce ; 
Mult esteient de grant aspresce. 
Essart feseient des Romeins ; 
Nuls ne veneit entre lur meins 
Ki n'eüst la vie finee, 
Fust od lance, fust od espee. 
En l'eschiele a l'empereür 
S'embatirent devant les lur, 
E cil de Rome les suppristrent, 
Tuz treis ensemble les ocistrent. 

D'ire e de rage furent plein 
Hoel e sun cusin Walwein, 
Quant il la grant ocise virent 
Que cil de Rome des lur firent. 
Pur lur enemis damagier 
E pur lur cumpaignuns vengier 
Se sunt entr'els cume leün 
Entré, bestes mis a bandun ; 
Romeins destruient e essartent, 
Cops e colees lur departent. 
Cil de Rome fort se defendent, 
Maint cop receivent, maint cop rendent, 
Bien tienent e bien sunt tenu, 
Bien fierent e bien sunt feru, 
Bien butent e bien sunt buté, 
Bien hurtent e bien sunt hurté. 
Walwein fud de mult grant aïr, 
Unques ne fud las de ferir ; 
Tut tens ert fresche sa vertu, 
Unques sa mein lasse ne fu. 
Forment alot Romeins cerchant 
E forment s'alot esforçant 
Qu'a l'empereür avenist 
E que od lui se cumbatist. 
Tant ad alé e tant ad fait 
E tant enpeint e tant retrait, 
L'empereür ad encuntré, 
Chascun ad bien l'altre avisé. 
L'emperere ad Walwein veü 
E Walwein ad lui cuneü. 
De grant vertu s'entreferirent, 
Mult furent fort, pas ne chaïrent. 
L'emperere fud granz e forz, 
Juefnes, hardiz, de grant esforz, 
Engignus e de grant prüesce ; 
Mult ot grant joie e grant leesce 
Que a Walwein se cumbateit 
Dunt si grant renomee esteit ; 
S'il en poeit vif eschaper, 
A Rome s'en quidot vanter. 
Halcent les braz, les escuz lievent, 
De merveillus cops s'entregrievent. 
Mult se anguissent, mult se hastent, 
De mainte guise s'entretastent ; 
Chascun l'autre forment requiert 
E chascun l'autre forment fiert ; 
Des escuz volent les asteles 
E des aciers les estenceles ; 
Fierent desus, fierent desuz, 
Mult par esteient andui pruz ; 
S'il eüssent le champ commun 
Tost fust la fin faite de l'un. 
Mes cil de Rome recovrerent ; 
A l'egle d'or se rasemblerent, 
L'empereür unt sucuru, 
Pur poi ne l'orent ja perdu. 
Les Bretuns unt ariere mis 
E lu champ unt sur els purpris. 
Arthur vit sa gent resortir 
E cels de Rome resbaldir 
E lu champ cuntre lui purprendre ; 
Ne pot ne ne volt plus atendre. 
Od sa cumpaigne vint criant : 
« Que faites vus ? Alez avant ! 
Veez mei ci, vostre guarant ; 
N'en laissiez un aler vivant. 
Jo sui Arthur ki vus cundui, 
Ki pur hume de champ ne fui. 
Siewez mei, jo ferai la veie, 
Guardez que nuls ne se recreie. 
Remenbrez vus de vos buntez, 
Ki tanz regnes vencu avez. 
Ja de cest champ vif ne fuirai ; 
U ci veintrai u ci murrai ! » 

Dunc veïssiez Arthur cumbatre, 
Humes ocire, humes abatre, 
Halbercs rumpre, healmes quasser, 
Testes e braz e puinz colper. 
Calibuernetint, mult sanglente ; 
Cui il ateint, mort le gravente. 
Ne puis ses cops mettre en escrit ; 
A chascun cop un hume ocit. 
Cume leon, ki faim destreint, 
Ocist quel beste qu'il ateint, 
Tut ensement li bons reis fait, 
Cheval ne hume vif ne lait. 
Cui il puet ferir ne plaier 
Mires n'i puet aver mestier ; 
Ja de sun cop huem ne guarra, 
Ja si petit nel plaiera. 
De la veie Arthur fuient tuit 
Cume berbiz ki pur lu fuit. 
Lu rei de Libe ad cunseü, 
Sertor ot nun, riches huem fu ; 
Lu chief li ad sevré del bu, 
Puis li ad dit : « Mal aies tu 
Ki ci venis armes porter 
Pur Calibuerneensanglanter. » 
Cil ne dit mot, ki mort se jut. 
Polidetes lez lui s'estut, 
Riches reis ert, de Bithynie, 
Une terre de paenie. 
Arthur l'ad devant lui trové, 
Merveillus cop li ad duné ; 
Des espalles lu chief li rest, 
Li chiefs chaï, li bucs remest. 
As cops Arthur e a ses diz 
Unt Bretun Romeins envaïz 
E Romein encuntre s'anguissent, 
Espees traient, lances fruissent ; 
Des Bretuns grant damage funt, 
Cuntre lur force a force estunt. 
Arthur les vit, mult li en creist, 
De Calibuernegranz cops meist. 
L'emperere pas ne sujorne, 
La gent Arthur ocit a urne ; 
Ne se poënt entr'encuntrer 
Ne l'uns ne puet l'autre adeser, 
Tant par est granz entr'els la presse 
E la bataille si engresse. 
Bien fierent cist, bien fierent cil, 
Tost en veïssiez murir mil. 
Fierement s'entrecumbateient 
E fierement s'entr'ocieient. 
N'iert mie aparant ki veintreit 
Ne ki vencuz ne mort serreit, 
Quant Moruid vint od sa cumpaine, 
Ki ert el bois, en la muntaine, 
U Arthur recuvrer deveit 
Si de sa gent li meschaeit ; 
Sis mil e sis cenz chevaliers 
E seisante sis, od destriers, 
Od clers healmes, od blancs halbers, 
Lances dreites, amunt les fers. 
De la muntaine descendirent, 
Que cil de Rome nul n'en virent. 
Detriés lur vindrent sis ferirent, 
Lur bataille par mi fendirent, 
Les uns des altres departirent, 
E tels i ot qu'il abatirent. 
As chevals les vunt defulant 
E as espees ociant. 
N'i porent puis Romein ester 
Ne ne porent puis recuvrer ; 
A granz turbes s'en vunt fuiant, 
Les uns les altres abatant. 
L'emperere fud abatuz, 
El cors d'une lance feruz ; 
Ne sai dire ki l'abati 
Ne ne sai dire kil feri ; 
En la presse fud entrepris 
E en la presse fud ocis ; 
Entre les morz fud mort trovez, 
El cors d'une lance nafrez. 
Cil de Rome e cil d'orient 
E li altre comunement 
A quanqu'il poënt del champ fuient ; 
Bretun les chacent e destruient ; 
Tant en ocient, tuit s'en lassent, 
Par desus les ocis trespassent ; 
Sanc veïssiez curre a ruissels 
E ocis gisir a muncels, 
Bels palefreiz e buens destriers 
Par les champs aler estraiers. 

Arthur se fist joius e lié, 
Que l'orguil de Rome ot pleissié, 
Graces rendi al Rei de glorie, 
Par qui il ot eü victorie. 
Cerchier ad fait tuz les ocis, 
Ses humes prendre e ses amis ; 
Les uns fist iloc enterrer, 
Les uns en lur terres porter. 
Par la cuntree, as abeïes, 
En fist enterrer granz parties. 
Le cors fist de l'empereür 
Prendre e guarder a grant enur ; 
A Rome en biere l'enveia 
E a cels de Rome manda 
Que de Bretaine qu'il teneit 
Altre treü ne lur deveit, 
E qui treü li requerreit 
Altretel li enveereit. 
Key fud, ki ert a mort nafrez, 
A Chynon, sun chastel, portez ; 
Key cumpassa e fist Chynon 
E de Key ot Kynon cest nun. 
Ne vesqui mie lungement, 
Asez murut hastivement ; 
Enterrez fud en un boscage 
Lez Kynon, en un hermitage. 
A Bayues en Normendie, 
Dunt il aveit la seignurie, 
Unt Beduer enseveli 
Defors la porte, vers midi. 
En Flandres fud Holdin portez 
E en Terrüene enterrez ; 
Lygiers fud portez en Buluine. 

Arthur, ki remest en Burguine, 
Tut l'ivern iloc sujorna ; 
Les citez prist e apaia. 
En esté volt Mungyeu passer 
E a Rome voleit aler, 
Mes Modred l'en ad returné. 
Deus, quel hunte, Deus, quel vilté ! 
Sis niez, fiz sa sorur, esteit, 
E en guarde sun regne aveit ; 
Tut sun regne li ot livré 
E en guarde tut cumandé. 
E Modred li volt tut tolir 
E a sun ués tut retenir ; 
De tuz les baruns prist humages 
E de tuz les chastels hostages. 
Emprés ceste grant felunie 
Fist Modred altre vilainie, 
Kar cuntre cristïene lei 
Prist a sun lit femme lu rei, 
Femme sun uncle e sun seignur 
Prist a guise de traïtur. 
Arthur oï e de veir sot 
Que Modred fei ne li portot ; 
Sa terre tint, sa femme ot prise. 
Ne li sot gré de tel servise ; 
Sa gent tute a Hoel parti, 
France e Burguine li guerpi 
Si li rova que tut guardast 
E que par tut pais afermast ; 
En Bretaine returnereit, 
Cels des idles od sei merreit 
E de Modred se vengereit, 
Ki sa femme e s'onur teneit. 
Tut sun cunquest poi preisereit 
Si Bretaine, sun fieu, perdeit ; 
Mielz volt laissier Rome a cunquerre 
Que perdre sa demeine terre ; 
A brief terme repairereit 
E a Rome, ço dist, irreit. 
Issi vint Arthur a Witsant, 
Del parjurie Modred pleinant, 
Ki turné l'ot de grant cunquest ; 
Sun navie ot a Witsand prest. 

Modred sot d'Arthur le repaire ; 
Ne volt ne ne deigna pais faire ; 
Cheldric de Seisuine ot mandé, 
Un duc, qui li ot amené 
Oit cent nefs bien aparaillies, 
Tutes de chevaliers chargies. 
E Modred lur ot graanté 
E en eritage duné 
Pur lur aïe e pur lur force 
Del Humbre tut des qu'en Escoce, 
E ço que ot en Kent Henguist, 
Quant Vortiger sa fille prist. 
Quant Modred ot sa gent justee, 
Grant fud e bele l'asemblee. 
Entre la gent ki fud paene 
E la gent ki fud cristïene 
Ot od halbers e od destriers 
Seisante mile chevaliers. 
Aseür quide Arthur atendre, 
Les porz li quide tuz defendre ; 
Ne li volt pas sun dreit guerpir 
Ne querre peis, ne repentir, 
E il se set tant a culpable 
Que de pais querre serreit fable. 
Arthur fist ses nefs eschiper ; 
Tant mena gent, nes sai numbrer. 
ARomenel volt ariver 
E la rova ses nefs turner, 
Mes ainz qu'il fust a terre issuz 
Fud Modred encuntre venuz 
Od ses humes delivrement, 
Ki od lui sunt par serrement. 
Cil des nefs d'ariver s'esforcent, 
Cil de la terre lur deforcent. 
Mult s'essaient de ambes parz, 
Traient saetes, lancent darz, 
Pances e piz e testes percent 
E crievent oilz s'il i adercent. 
Cels des nefs estuet tant entendre 
As nefs cunduire, a terre prendre, 
Ferir ne cuvrir ne lur list, 
Par la mer mult de morz en gist ; 
Suvent cheent, suvent chancelent, 
Traïturs ces defors apelent ; 
As nefs deschargier el rivage 
Ot Arthur d'umes grant damage, 
Mult i ot bucs colpez e chiés. 
La fud ocis Walwein sis niés ; 
Arthur ot de lui duel mult grant 
Kar il n'amot nul hume tant. 
Auguissel fud od lui ocis 
Ki d'Escocë ert poëstis ; 
Des altres i ot ocis maint 
Que li reis mult regrette e plaint. 
Tant cum il furent el sablun 
Ne fist Arthur si perdre nun, 
Mes puis qu'il furent al terrein 
E par egal furent el plein, 
N'i pot Modred aver duree 
Ne la grant gent qu'il ot menee. 
Modred ot humes concultis, 
En pais e en repos nurriz ; 
Ne se sorent pas si cuvrir 
Ne si turner ne si ferir 
Cume la gent Arthur saveit, 
Ki en guerre nurrie esteit. 
Arthur e li suen i fereient 
E des espees les serveient ; 
A vint e a cent les ocistrent, 
Mult en tuerent, mult en pristrent. 
Grant fud l'ocise, e plus grant fust 
Se li vespres ne lur neüst ; 
Li jorz failli e la nuit vint ; 
Arthur s'estut, sa gent retint. 
La gent Modred s'est mise en fuie. 
Quidez que l'uns l'autre cunduie ? 
Nuls n'i perneit d'altre cunrei, 
Chascun pensot de guarir sei. 
Modred s'en fuï tute nuit 
Querant recet u il s'apuit ; 
A Lundres quida remaneir, 
Mes cil nel voldrent receveir ; 
Tamise e Lundres trespassa, 
Jesqu'a Wincestre ne fina. 
En la cité se herberja, 
Ses genz e ses amis manda ; 
Des citheeins prist feelté 
E humages, estre lur gré, 
Qu'a lur poeir le meintendrunt 
E pais e fei li porterunt. 
Arthur n'ot cure de sujor, 
Ki vers Modred ot grant haür. 
D'Auguissel ot grant doel eü 
E de Walwein qu'il ot perdu ; 
Grant fud li dols de sun nevou, 
Le cors fist mettre ne sai u. 
Sun maltalent turna e s'ire 
A Modred, sil poeit ocire ; 
A Wincestre le vint siewant, 
De tutes parz gent sumunant ; 
La cité volt faire asiegier 
E sa gent entur alogier. 
Quant Modred vit Arthur e l'ost 
Ki la cité envirun clost, 
Semblant fist qu'il se cumbatreit 
E que cumbatre se voleit, 
Kar, se il lunges ert asis, 
N'en turnereit qu'il ne fust pris, 
E, se il pris estre poeit, 
Ja d'Arthur vif n'eschapereit. 
Tuz ses humes fist asembler, 
Prendre lur armes e armer, 
Par cunreiz les fist establir 
E a cumbatre fors issir. 
Des que cil furent fors issu, 
Tuit cil de l'ost sunt la curu ; 
Sempres i ot maint cop duné, 
Maint hume ocis e maint nafré ; 
A Modred prist a meschaeir, 
Ne pot sa gent fuisun aveir. 
Mes il pensa de guarir sei ; 
Mesfait ot mult si crienst lu rei. 
Tuz ses privez e ses nurriz 
E cels qu'Arthur ot plus haïz 
Asembla tut priveement, 
Cumbatre laissa l'autre gent ; 
Vers Hamtune prist un sentier, 
Unc ne prist fin des qu'al gravier. 
Estiermans prist e mariniers 
Par pramesses e par luiers ; 
En mer se fist od els enpeindre 
Que nel peüst Arthur ateindre. 
En Cornuaille l'unt cunduit ; 
Arthur crient, volentiers s'en fuit. 
Li reis Arthur Wincestre asist, 
La gent venqui, la cité prist. 
A Ewein, le fiz Urien, 
Ki de la curt esteit mult bien, 
Duna Escoce en eritage 
E Ewein l'en ad fait humage ; 
Niés Auguissel aveit esté 
Si clamot dreit en l'erité, 
Ne cil n'aveit ne fiz ne femme 
Ki sur Ewein preïst lu regne. 
Ewein fud mult de grant valur, 
Mult ot grant pris e grant enur 
De la medlee e de la guerre 
Que Modred mist en Engleterre. 

La reïne sot e oï 
Que Modred tantes feiz fuï ; 
Ne se poeit d'Arthur defendre 
Ne ne l'osot en champ atendre. 
AEverwiciert a sujor, 
En pensé fud e en tristur ; 
Membra lui de la vilainie 
Que pur Modred s'esteit hunie, 
Lu bon rei aveit vergundé 
E sun nevou Modred amé ; 
Cuntre lei l'aveit espusee 
Si en esteit mult avilee ; 
Mielz volsist morte estre que vive. 
Mult fud triste, mult fud pensive ; 
A Karliun s'en est fuïe, 
La entra en une abeïe, 
Nune devint iloc velee, 
En l'abbeïe fud celee. 
Ne fud oïe ne veüe, 
N'i fud trovee ne seüe, 
Pur la verguine del mesfait 
E del pechié qu'ele aveit fait. 

Cornewaille ad Modred tenue, 
L'autre terre ad tute perdue. 
Par mer e par terre envea, 
Paens e cristïens manda ; 
Manda Yreis, manda Norreis, 
Manda Seissuns, manda Daneys, 
Manda ces que Arthur haeient, 
E qui sun servise cremeient, 
Manda ces qui terre n'aveient, 
Ki pur terre servir voleient ; 
Duna e pramist e preia 
Cumë huem fait ki busuin a. 
Arthur fud dolenz e iriez 
Que de Modred ne fud vengiez ; 
Mult li peise del traïtur 
Que de sa terre ad nisun dur ; 
A Cornuaille ad gent ja trait 
E se peine que plus en ait ; 
Tenir cele e plus prendre enteise. 
Arthur le set, forment l'en peise ; 
Tute s'ost manda des qu'al Humbre, 
Grand fut li pueples, n'en sai numbre ; 
Grant fud la gent que li reis ot, 
La quist Modred u il le sot ; 
Ocirre voleit e destruire 
Sun traïtur e sun parjuire. 
Modred nen ot de fuïr cure, 
Mielz se volt mettre en aventure 
E en abandun de murir, 
Que tantes feiz de champ fuïr. 
Juste Camble fud la bataille 
En la terre de Cornuaille. 
Par grant ire fud asemblee 
E par grant ire fud justee ; 
Par grant ire fud l'ovre enprise, 
Grant fut la gent, grant fu l'ocise ; 
Ne sai dire ki mielz le fist 
Ne qui perdi ne qui cunquist 
Ne qui chaï ne qui estut 
Ne qui ocist ne qui murut. 
Grant fud de ambes parz la perte, 
La plaine fud des morz cuverte 
E del sanc des muranz sanglente. 
Dunc peri la bele juvente 
Que Arthur aveit grant nurrie 
E de plusurs terres cuillie, 
E cil de la Table Roünde 
Dunt tel los ert par tut le munde ; 
Ocis fud Modred en l'estur 
E de sa gent tut li plusur, 
E de la gent Arthur la flur 
E li plus fort e li meillur. 

Arthur, si la geste ne ment, 
Fud el cors nafrez mortelment ; 
En Avalon se fist porter 
Pur ses plaies mediciner. 
Encore i est, Bretun l'atendent, 
Si cum il dient e entendent ; 
De la vendra, encor puet vivre. 
Maistre Wace, ki fist cest livre, 
Ne volt plus dire de sa fin 
Qu'en dist li prophetes Merlin ; 
Merlin dist d'Arthur, si ot dreit, 
Que sa mort dutuse serreit. 
Li prophetes dist verité ; 
Tut tens en ad l'um puis duté, 
E dutera, ço crei, tut dis, 
Se il est morz u il est vis. 
Porter se fist en Avalun, 
Pur veir, puis l'Incarnatiun 
Cinc cenz e quarante dous anz. 
Damage fud qu'il n'ot enfanz. 
Al fiz Cador, a Costentin, 
De Cornuaille, sun cusin, 
Livra sun regne si li dist 
Qu'il fust reis tant qu'il revenist. 

Modred aveit dous fiz bien granz, 
Bien orguillus e bien preisanz ; 
Cil virent tuz les baruns morz, 
Virent peri lé granz esforz, 
Virent d'Arthur l'esluinement, 
Virent lu rei fait novelment ; 
Les Saisnes ki od Modred erent, 
Ki de la bataille eschaperent, 
Unt ensemble od els alïez ; 
Tant les unt blandiz e preiez, 
Retenu les unt a soldees 
Si lur unt granz terres dunees. 
Le mielz del païs unt saisi. 
L'uns d'els en Lundres s'enbati, 
Li altres volt tenir Wincestre ; 
Issi quiderent seignur estre ; 
Mes Costentin les vint siewant, 
Ki d'els veintre se mist en grant. 
L'un frere en Wincestre trova, 
En un mustier le decola 
Devant l'autiel saint Amphibal ; 
Gardez s'il fist pechié e mal. 
Puis ad l'autre frere siewi ; 
Cil sot sa venue e oï, 
En un mustier s'ala mucier, 
Mes ne li pot aver mestier ; 
La le fist li reis decoler, 
Le chief li fist del buc voler. 
Treis anz regna, puis fud ocis, 
Ço fud grant doel a ses amis. 
A Estanhenges fud portez 
E a grant enur enterrez. 

Cunan, sis niés, enprés regna ; 
Orguillus fud, mult se preisa, 
Pais ne sot faire ne garder, 
Ses genz laissot entremedler. 
Par les citez s'entremedloent 
E li barun se guerrioent ; 
Entre lui meïsme e sa gent 
Aveit grant discorde suvent. 
Sun uncle guereia e prist 
E les dous fiz sun uncle ocist 
Pur ço qu'il esteient dreit eir 
Si deüssent lu regne aveir. 
Quatre anz fud reis e petit plus, 
Enprés regna Vortyporus. 
En sun tens Saidne revelerent, 
La terre tute aver quiderent ; 
As genz firent mainte moleste, 
Deus cunfunde tute lur geste ! 
Bien lur estut al cumençail, 
Al rei firent maint grant travail ; 
A la parfin s'esvertua, 
Soldeiers prist, genz aüna, 
Ne laissa a nul d'els manage 
Dunt il n'en eüst bon hostage. 
Puis tint pais jesqu'a sun decés. 
Malgo, sis niés, fud reis aprés, 
Ki ama mult chevalerie 
E mult l'usa tute sa vie. 
Les idles envirun cunquist 
E les humages des reis prist ; 
De bealté e de bones murs 
Surmunta tuz ses anceisurs. 
Forment fud bels, forment fud genz, 
Forment ama tuz ses parenz, 
Larges fud mult a desmesure, 
Unques d'aveir tenir n'ot cure. 
Malgo se tint a escharni, 
A deshonuré, a huni, 
Que il le jor n'ot tant duné 
Dunt qui que seit li seüst gré. 
Une sule teche aveit male 
Dunt li Sodomite sunt pale ; 
Ne sout l'em en lui altre vice 
Ne ne feseit altre malice.
Cariz fud puis reis de la terre, 
Mes tute la perdi par guerre ; 
Dolenz fud e maleürus 
E a tute gent haïnus. 
En sun tens vint la grant surverse 
De paens e de gent adverse 
Que Gurmunt amena par mer, 
Bien en avez oï parler, 
Ki firent la destructiun 
Dunt Bretaine perdi sun nun. 

Gurmunz fud riches e puissanz 
E de sun cors forment vaillanz ; 
Hardiz fud, de noble curage, 
E mult esteit de grant parage ; 
D'Alfrike fud, fiz a un rei 
Ki esteit de paeine lei. 
Le regne emprés sun pere eüst 
E reis en fust se li pleüst, 
Mes il ne volt ne ne deigna, 
A un sun frere le duna, 
A un suen frere juvenur 
Otria sa terre e s'onur, 
Si dist que ja reis ne serreit 
Si realme ne cunquereit. 
Par mer, ço dist, irreit conquerre 
Que reis serreit en altre terre. 
De lui prophetiza Merlins 
Que ço serreit uns lus marrins. 
Mariniers quist e estiermans 
E nefs e barges e calans ; 
Cent e seisante mil armez 
Tuz cuneüz e tuz numez, 
Estre estiermans e mariniers, 
Estre servanz e estre archiers, 
Mena Gurmunt en sun navire. 
Ne sai des barges numbre dire, 
Mult ot nefs e grant gent mena, 
Mainte grant mer aviruna, 
Maint idle prist, maint rei venqui, 
Mainte terre prist e saisi. 
Tant ala par mer naviant, 
Reis venquant, terres cunquerant, 
En Yrlande vint salvement, 
La terre prist delivrement. 
D'Yrlande se fist rei clamer, 
Puis volt en Engleterre aler. 
Seidnes aveit en Engleterre, 
Ki as Bretuns feseient guerre ; 
Suvent aveient chalengié 
E pur cunquerre guerrié 
Twancastre en Lyndesie e Kent 
Que Henguist ot premierement, 
E ço que tint sis fiz Octa, 
Ki vers Escoce cunversa. 
Suvent aveient tut eü, 
Suvent aveient tut perdu, 
Suvent orent duné hostages 
E suvent orent fait humages 
Que des Bretuns recunuistreient 
E pais e triewes lur tendreient. 
Quant il aveient tut pramis, 
Humages faiz, hostages mis, 
Tant par esteit lur fei malveise, 
Des que il veient lieu e aise 
E des que alcuns reis mureit 
U de sun cors afiebliseit, 
Sempres erent a reveler 
E a tolir e a rober. 
En Northumberlande maneient ; 
La repeiroent, la veneient. 
De Gurmund oïrent parler, 
Ki tant esteit puissant e ber ; 
As Bretuns pais e triewes pristrent, 
Entretant a Gurmund tramistrent ; 
Mult li dunerent, plus pramistrent, 
Puis li preierent e requistrent 
Que en Bretaine a els passast 
E la terre lur delivrast ; 
Volentiers de lui la tendreient 
E volentiers l'en servireient. 
Treü chascun an l'en durreient 
E a seignur l'en cunuistreient ; 
Paens esteit, e il paen, 
E Bretun erent cristïen ; 
Bien se deveiententr'aidier 
E cristïenté abaissier ; 
Si cum il erent d'une lei 
Si deveient aver un rei. 

Quant Gurmund oï lur requeste, 
Od sa flote qu'il aveit preste 
En Northumberlande passa, 
A ces de Saisuine parla ; 
Afermé unt lur cuvenance 
Par hostages e par fiance, 
Gurmund, del païs delivrer 
E as Seidnes en fieu livrer, 
E li Seidne, de fei porter 
E de treü par an duner. 
Dunc pristrent la terre a destruire ; 
Deus, quel dolur e quel injuire 
De bone terre e de gentil, 
Que turné est a tel issil ! 
Saisne les Alfricans cunduient, 
Maisuns ardent, viles destruient ; 
Les chevaliers e les vileins, 
Les clers, les muines, les nuneins, 
Batent e chacent e ocient ; 
La lei Damnedeu cuntralient. 
Mult veïssiez terre eissillier, 
Femmes hunir, humes percier, 
Enfanz en berz esbüeler, 
Aveirs saisir, preies mener, 
Turs abatre, viles ardeir. 
Li reis n'ert mie del poeir, 
Ne ne poeit tant gent aver, 
Que il osast Gurmund veer ; 
Ne l'osot mie es pleins atendre, 
Kar pru ne se poeit defendre. 
Li paen vunt tut purpernant, 
Clerc ne prestre n'i ad guarant ; 
Li bon esvesque e li chanoine, 
Li bon abé ne li bon moine 
N'unt pas seürté de lur vies ; 
Celles laissent e abeies, 
Cors sainz e reliques en portent, 
Li un les altres descunfortent. 
En crieme e en dolur sunt tuit ; 
Ki plus tost puet fuïr si fuit. 
Fuient povre, fuient manant, 
Fuient burgeis e païsant, 
Fuient vilain e vavassur 
E des baruns tuit li plusur. 
Petit se fient es granz turs, 
Quant il espeir n'unt de sucurs. 
Chambres voident, guerpissent sales. 
Li un s'en sunt fuï en Guales ; 
Cil ki püent e ki nés unt 
En Bretaine la menur vunt. 
En Cornuaille sunt remés 
Cil ki ne porent aver nés. 

Gurmunt ala Kariz querant, 
E Kariz ala tant fuiant 
Qu'en Cirecestre fud suppris, 
E Gurmund l'ad iloc asis ; 
Ysembard vint al siege a lui, 
Ne pot trover aillurs refui. 
Niés lu rei Lowis esteit, 
Ki de France chacié l'aveit ; 
De France l'aveit fors jeté 
E de sun fieu deserité. 
Ysembard a Gurmunt parla ; 
Sis hum devint, Deu renea, 
Deu renea e sa creance 
Pur vengier sei del rei de France. 
Tant fud li chaitis deceüz, 
Tant fud desvez e mescreüz, 
L'amur guerpi del Criatur 
Si reçut la lei paenur. 
Paens asistrent Cirecestre ; 
Tels fud dedenz n'i volsist estre. 
Lur paveilluns entur tendirent, 
Tentes leverent, loges firent. 
Tute unt guastee la cuntree, 
La viande prise e portee ; 
La cité unt entur si close 
Que nul de cels issir n'en ose. 
Perieres firent e berfreiz 
Sis asaillirent plusurs feiz. 
Lur enginz firent as murs traire, 
Mes ne poeient engin faire 
Que cil dedenz ne cuntrefacent. 
Mairiens e cleies entrelacent, 
Kernels refunt, portes afaitent, 
Le jor ovrent, la nuit se guaitent ; 
Bretesches e murs apareillent. 
Quant li un dorment, li un veilent. 
As defenses pieres atraient, 
E nequedent forment s'esmaient, 
Kar il ne sevent ne ne veient 
Engin par quei defendu seient. 
Cil defors suvent les asaillent 
E pur els prendre se travaillent, 
Mes cil se peinent del defendre ; 
Nes pot Gurmund par force prendre. 

Quant il veit que prendre nes puet, 
E que demurer li estuet, 
Entur la cité fist chastels 
A bretesches e a kernels ; 
L'un en livra a Ysembard, 
Que devers lui la cité guard ; 
Altre livra a ses baruns 
E altre as princes des Seissuns. 
A sun ués fist faire une tur 
U il esteit tut a sujur ; 
Iloc esteit, iloc giseit, 
Iloc jueit, iloc dormeit. 
La gent dedenz n'est pas malveise : 
Suvent, quant il veient lur aise, 
Funt a cels defors asaillies, 
En abandun mettent lur vies. 
Suvent i ot grant podneïz 
E suvent grant palateïz. 
Suvent en i aveit de pris, 
Suvent de nafrez e d'ocis. 
Mes cil defors, ki plusur sunt, 
En la cité platir les funt ; 
Iloc les chacent e enteitent, 
Mes des murs prendre poi espleitent. 
Lungement se sunt defendu 
E lungement se sunt tenu, 
E plus lungement se tenissent 
Que cil par force nes preïssent, 
Si feus la vile n'espreïst ; 
Grant mal e grant damage fist. 
Cil defors, par grant tricherie 
Que puis ne ainz ne fud oïe, 
Unt la cité tute enflambee. 
Oëz cum il l'unt alumee : 
Muissuns od reiz e od glu pristrent 
E en croisés de noiz fu mistrent ; 
Od le fu firent enz repundre 
Esprises de lin e detundre ; 
As piez des muissuns les pendirent, 
Merveilluse veisdie firent. 
Al seir, quant vint a l'avesprer, 
Laissierent les mussuns aler ; 
Cil s'alerent la noit logier 
La u il soleient nier, 
Es tas des blez e es muidluns 
E es sevrundes des maisuns. 
Li feus nurri e eschalfa, 
La vile esprist e aluma. 
Bretun virent la vile ardeir, 
Flambe voler, maisuns chaeir ; 
A cumbatre se cunreerent, 
Mes vencu furent, kar poi erent. 
Li reis Kariz se tresturna ;
Triés un triés altre s'en ala ; 
En Guales dreit sa veie tint ; 
Ne sai dire que puis devint. 
Issi fud la cité preisie 
Tute destruite e eissillie. 
Pur ço que par muissuns fud prise 
E par muissuns issi cunquise, 
La soleient jadis alquant 
E funt encor li païsant 
La cité as muissuns nomer, 
Pur la merveille recorder 
Que par ces oisels fud perdue 
La cité que tant fud tenue. 

Gurmund destruist meinte cité 
E maint chastel d'antiquité, 
Mainte yglise, mainte clergie, 
Maint evesquié, mainte abeye 
Ki ne furent puis restorees 
Ne puis ne furent abitees. 
Encore i perent les ruines 
E les deserz e les guastines 
Que Gurmund fist en plusurs lieus 
Pur tolir as Bretuns lur fieus. 
Quant il ot guasté lu païs, 
Les viles arses, l'aveir pris, 
Lu regne ad as Sednes duné ; 
E il lur aveit afié 
A duner s'il le cunquereit 
E il si fist, bien lur fist dreit. 
Cil unt la terre recuillie, 
Ki mult l'aveient encovie. 
Pur un lignage dunt cil furent 
Ki la terre primes reçurent 
Se firent Engleis apeler 
Pur lur orine remenbrer, 
E Englelande unt apelee 
La terre ki lur ert dunee. 
Tant dit Engleterre en franceis 
Cum dit Englelande en engleis ; 
Terre a Engleis, ço dit li nuns, 
Ço en est l'espositiuns. 
Des que Brutus de Troie vint 
Tut tens Bretaine sun nun tint 
Jesqu'al terme que jo vus di 
Que par Gurmund sun nun perdi 
Si ot novels abiteürs, 
Novels reis e novels seignurs. 
Cil voldrent tenir lur usage ; 
Ne voldrent prendre altre language. 
Les nuns des viles tresturnerent, 
En lur language les nomerent. 

Engleis voldrent rei establir, 
Mes ne se porent assentir 
Que un rei sulement eüssent 
E a un rei tuit suget fussent. 
Ne s'acorderent mie a un, 
Ainz firent, par cunseil commun, 
Plusurs reis en plusurs cuntrees 
Si unt les terres devisees. 
Plusurs feiz s'entreguerrierent 
E plusurs feiz se rapaierent. 
Si cum chascun plus fort esteit 
Sur le plus fieble cunquereit. 
Issi unt lungement esté 
Que il n'orent rei curuné 
Ne mustier n'i ot restoré 
Ne tenue cristïenté ; 
Altel sacré ne dedié, 
Enfant levé ne baptizié. 
Cent anz e plus i ont esté 
Senz lei e senz crestïenté. 
Parler en oï saint Gregoire 
Ki a cel tens ert apostoire : 
Saint Augustin i enveia, 
Clers esteit bons e mult l'ama. 
A lui se sunt acumpaignié 
Quarante clerc forment preisié. 
En Tanet vint premierement 
E de Tanet passa en Kent ; 
A Kantuorbire s'aprisma 
E li pueples mult l'ennura. 
Reis Aldebert, ki Kent teneit, 
Del lignage Henguist esteit ; 
Cil ad saint Augustin oï, 
Baptisiez fu, en Deu creï ; 
Emprés lu rei fud sa meisnie 
Regeneree e baptizie. 
Saint Augustin mult s'esjoï 
Del pueple ki s'i cunverti. 
El nun de sainte Trinité 
Fist un mustier en la cité ; 
Par la terre ala sermunant, 
Mustiers feisant, clers ordenant. 
Par lieus trova genz de put aire 
Ki a enviz voldrent bien faire ; 
Saint Augustin mult se pena 
E lungement i travailla 
Ainz qu'il les peüst aturner 
A Deu servir n'a Deu amer. 
Quant lu païs ot puralé 
E mult en ot avironé, 
A Dorecestre vint errant, 
La lei Damnedeu anunciant. 
Lez Dorecestre ot une gent, 
Devers suth est prueceinement, 
Saint Augustin lur sermuna 
E la lei Deu lur anuncia. 
Cil furent de male nature, 
De sun sermun ne orent cure ; 
La u li Sainz lur sermunot 
E de lur pru a els parlot, 
A ses dras detriés li pendeient 
Cues de raies qu'il aveient ; 
Od les cues l'en enveierent 
E asez lunges le chacierent. 
E il pria nostre Seignur 
Que de cele grant desenur 
E de cele orrible avilance 
Ait en els signe e remembrance ; 
E il si orent veirement 
E avrunt perpetuelment, 
Kar trestuit cil ki l'escharnirent 
E ki les cues li pendirent 
Furentcué e cues orent 
E unkes puis perdre nes porent ; 
Tuit cil unt puis esté cué 
Ki vindrent de cel parenté, 
Cué furent e cué sunt, 
Cues orent e cues unt, 
Cues unt detriés en la char 
En remembrance de l'eschar 
Que il firent al Deu ami 
Ki des cues l'orent laidi. 
E quant il fud d'els eschapé, 
En une valee est entré 
De Dorecestre a cinc luees 
Vers north west entre dous valees ; 
S'est al pié del munt arestez 
Od ses cumpaignuns, tut lassez. 
Pur reposer s'i aresturent, 
Chalt e sei orent e las furent. 
Saint Augustin prist a penser 
Cument purreit mais endurer 
La hunte que l'um li feseit ; 
Purpensot sei qu'il s'en irreit. 
Deu li est aparu a tant, 
Apertement od lui parlant : 
« Tien, dist il, tun purposement 
Si te cuntien seürement. 
Tu iés mis serfs e tu me pleis 
E bien me plaist ço que tu fais. 
M'aïe avras, jo sui od tei, 
Ço que tu requiers jo t'otrei. 
Overte t'est del ciel l'entree 
E a entrer t'est graantee. 
Tu troveras lu ciel overt 
U cil entre ki bien me sert. » 
Saint Augustin ot Deu veü 
E sun cunfort ot entendu. 
Tant l'esguarda cume il pot, 
E ço fu tant cume Deu plot. 
Al lieu vint u Deu ot esté, 
En plurant ad iloc uré. 
Jus se mist, la terre beisa 
E meinte feiz s'agenuilla ; 
Puis ad un bastun fichié dreit 
Iloc u Deu veü aveit ; 
Une veine d'ewe en sailli 
Ki tute la place cuvri, 
L'ewe surt e li ruissels crut, 
Sun canel fist, aval curut. 
N'esteit mie anceis la cuntree 
Herbergie ne cultivee 
Pur ço que ewe n'i cureit 
Ne que funteine n'i surdeit. 
Saint Augustins Deu mercia 
E ses cumpaignuns cunforta ; 
Le lieu ad Cernel apelé 
U il aveit Deu esgardé ; 
Cernel cest nun que jo ai dit 
En romanz est : Deu veit u vit. 
Li clerc le poënt bien saveir, 
Cerno, cernis, ço est veeir 
E Deu ad nun en ebreu El ; 
De ces dous moz est fait Cernel. 
Cerno e El sunt ajusté, 
Li uns dit Vei, l'autre dit Dé ; 
Mais une lettre en est sevree, 
De la fin de Cerno ostee, 
Si est par une abscisiun 
Faite la compositiun ; 
L'un est ebreu, l'autre latins. 
Ço vit e volt saint Augustins 
Quant il a Cernel cest nun mist 
Que remenbrance nus feïst 
Que Damnedeu en cel lieu fu 
E en cel lieu l'aveit veü ; 
Quant nus cest nun Cernel oüm 
Saver e remenbrer devum 
Que Damnedeu s'i demustra 
E estre e parler i deigna. 

Quant li Engleis e li Saissun, 
Primes li rei, puis li barun, 
Orent tuit receü baptesme, 
De funz levé, enoint de cresme, 
Saint Augustin joius en fu, 
Ki mult desira lur salu. 
Es terres que Bretun teneient, 
Ki des Engleis se defendeient, 
Trova moines, trova abez, 
Trova set evesques sacrez, 
E trova un arcevesquié 
Dunt Karliun aveit le sié. 
A Bangor ot une abeÿe 
Ancïenement establie ; 
Dionot abbes en esteit. 
Prés de dous mil moines aveit 
Departiz en set cumpaignies ; 
En chascune des set parties 
Aveit moines prés de treis cenz ; 
Issi erent en set cuvenz. 
Del labur de lur mains viveient, 
De lur labur se susteneient. 
Saint Augustins demander fist 
Les set evesques, si lur dist 
Que il ert de Rome legat 
E d'Engleterre esteit primat, 
Si deveient beneïçun 
De lui receivre par raisun 
E estre en sa subjectiun. 
Cil respundirent : « nu devum, 
Kar nus nostre arcevesque avum, 
Ki ad sun sié a Karliun 
Par le cunfermement de Rome ; 
Ja nen iert tresturné par hume. 
Ensurquetut nel devum faire, 
Kar Engleis sunt nostre adversaire ; 
De noz terres nus unt geté 
E de noz fieus desherité. 
Nus sumes e avum esté 
Cristïens de cristïens né 
E cil sunt de paene gent 
E cunverti sunt novelment. 
Desdeing nus semblë e vil chose 
Ne nuls de nus loer ne l'ose 
Que a celui seium suget 
Ki de cels salver s'entremet 
Ki de noz fieus chacié nus unt 
E en noz fieus remanant sunt ; 
E tuit cil sunt nostre enemi 
Par ki Engleis sunt cunverti 
E ki od els unt cumpaignie 
E commune e parçonerie. » 
Saint Augustin n'i pot plus prendre 
Ne ne lur pot faire el entendre ; 
Al rei Aldeberd le mustra 
E cil forment s'en desdeigna. 
Aldebert esteit reis de Kent ; 
Elfrid manda, un sun parent, 
Ki de Northumberlande ert reis ; 
Cil asemblerent les Engleis, 
Lur amis e lur humes tuz, 
Ki plus fort erent e plus pruz. 
Bangor e Dyonot l'abbé 
E les moines de la cité 
E l'autre clergié ensement 
Volent destruire mortelment 
Ki ne lur portent reverence, 
Ne ne vuelent obedience 
Faire lur ne professiun 
Fors al prelat de Karliun ; 
Saint Augustin unt refusé 
Pur hunte d'els e pur vilté ; 
Chevaliers e geldes manderent, 
A Leïrcestre s'asemblerent ; 
Par la voleient trespasser 
E par la en Guales entrer. 
Brochinal la cité teneit, 
Quens ert e des Bretuns esteit. 
Mandé ot quanque mander pot 
E as Engleis cuntr'estervolt. 
Mais Engleis se tindrent forment ; 
Descunfiz fud, kar poi ot gent ; 
De ses humes ot grant damage 
Si s'en fuï en un boscage. 
Li bon hermite e li bon moine 
E li religius chanuine, 
Cil de Bangor meïsmement, 
Erent venu communement 
Preier Elfrid a Leïrcestre 
E cels ki meistre durent estre 
Que de cel pueple e del clergié 
Eüssent menaiee pitié. 
Li hume de religiun, 
Ki ne voleient si bien nun, 
Hermite, moine, clerc, vilain 
E povre gent e citheein, 
Ki s'aloent atapissant, 
De plusurs lieus vindrent avant, 
Plusurs nus piez, plusurs en langes, 
Querre merci as genz estranges. 
Cil furent cruel e felun 
E orguillus come leün ; 
De ço dunt il le desus eurent 
Lenoalz firent que il peurent. 
Deus, quel dolur ! Deus, quel pechié ! 
N'en eurent pas greinur pitié 
Que lus fameillus de berbiz ; 
Mult en firent grant tueïz. 
Dous milliers e dous cent en pristrent 
Sis decolerent e ocistrent ; 
N'en est moine ne clerc estuers, 
Martirs firent des cumfessors. 
Puis voldrent a Bangor aler 
Cité destruire e gent tuer. 
Bretun e Gualeis ki l'oïrent 
Grant asemblee encontr'els firent. 
En la terre aveit treis baruns 
Ki erent seignur des Bretuns ; 
Des altres esteient seignur 
Kar plus fort erent e meillor. 
Bledric de Cornuaille ert sire 
E si teneit Devenesire ; 
Issi cum l'ewe d'Esse curt 
De la funteine u ele surt 
Des qu'en la mer u el descent 
Ço tindrent Bretun lungement ; 
Mes Adelstan quant il regna 
Ultre Tambre les esluina. 
Chatwan esteit reis de Northwales 
E Margadud reis de Suthwales ; 
Tut esteit lur jesqu'en Saverne 
Ki lez le munt curt de Malverne ; 
Mais Aedelstan tant les destreinst 
Que ultre Waie les enpeinst. 
Chevaliers e geldes menerent 
Cil ki des altres seignur erent ; 
Bledric, Chatwan e Margadud, 
Par grant ire e par grant vertud, 
Engleis e Seisnes asaillirent 
E cil forment les recuillirent. 
Mes Elfrid fud sempres nafrez 
E fuiant est del champ turnez, 
Mes merveilles i ot ocis 
De sa gent e de ses amis. 
Ocis fud en cele bataille 
Bledric li cuens de Cornuaille. 
Dunc se sunt Bretun asemblé, 
A Leïrcestre sunt alé ; 
Cadwan, ki savant ert e pruz, 
Firent rei par le los de tuz. 
Cil ad tuz mandez e sumuns 
Serjanz, chevaliers e baruns. 
Engleis, ki les cuntez teneient 
E reis apeler se feseient, 
Sunt tuit a sa merci venu 
E si hume sunt devenu. 
Puis dist qu'il passera le Humbre 
Se gent plus fiere ne l'encumbre, 
Northumberlande destruira 
E la gent tute en chacera ; 
Lu rei Elfrid, se il l'atent, 
Si par force ne se defent, 
Prendra en champ u ocira 
U vif le deseritera. 
Elfrid oï que il veneit 
E les manaces qu'il feseit. 
Manda amis, manda parenz, 
Manda ses humes e ses genz, 
Manda Engleis, manda Seissuns, 
Ki guerre aveient as Bretuns ; 
Grant fud li pueples d'ambes parz, 
Que de hardiz, que de cuarz. 
Li gentil hume del païs, 
Ki d'ambes parz orent amis, 
Virent le mal kin avendreit 
E la perte ki grant serreit 
Se li dui rei se cumbateient 
Ki si griefment s'entrehaeient. 
Tant unt d'un rei a l'altre alé, 
Tant unt cunseillié e parlé, 
Les reis firent entr'acorder
E par ostages pais fermer. 
Des terres unt fait tel esguart 
Que chascuns d'els en ait sa part 
E chascuns fei a l'altre port ; 
Elfrid ait des le Humbre en nort 
E Chatwan ait del Humbre en su ; 
Issi unt pais entr'els tenu 
E entr'els ot puis tel amur 
Unques n'i pot aver greinur ; 
Lur aveirs mistrent en commun, 
Tut iert as dous, tut ert a l'un, 
Greinur amur aver ne porent. 
Femmes pristrent e enfanz orent, 
Dous fiz orent a un termine : 
Le fiz Elfrid ot nun Edwine 
E Chadwallein le fiz Cadwan ; 
Andui furent nez en un an. 
Pur l'amur des peres garder 
E pur les fiz faire entr'amer
Furent li fiz ensemble mis, 
Ensemble nurri e apris ; 
D'une guise furent chalcié 
E d'une guise apparaillié. 
Quant il porent bien chevalchier, 
Escuz porter, lances baillier, 
Chevals bien puindre e bien tenir, 
Espees traire e cops ferir, 
Chevalier furent fait ensemble 
En Armoriche, ço me semble. 
La les ot fait Chadwan mener 
E la lur fist armes duner, 
Kar si parent ki la maneient 
Bretun nez de Bretun esteient. 
Quant li pere furent finé 
E de cest siecle trespassé, 
Chascun des fiz tint s'erité ; 
Dous anz unt puis amis esté 
E dous anz unt l'amur tenue 
Que lur dui pere orent eüe. 
Edwine tint del Humbre en la 
E Chadwalein del Humbre en ça. 
Mes Chadwalein ot plus asez 
Chastels e viles e citez 
Que li reis Edwine n'en ot ; 
Curuner se fist quant il volt. 
Granz festes e granz curz teneit 
E noblement se cunteneit. 
Edwine li preia e quist 
Qu'il otreiast e cunsentist 
Que il peüst estre sacrez 
E beneïz e curunez 
De la le Humbre u il maneit 
Cum cil de ça le Humbre esteit. 
Cil dist qu'il s'en cunseillereit 
E a sa gent en parlereit, 
E ço que l'um l'en loereit 
A brief terme li respundreit. 
Dejuste l'ewe de Duglas 
S'entrevindrent a un trespas 
Pur cele chose purveeir 
Cum el peüst plus bel seeir. 
As dous rives de l'ewe furent 
E par messages parler durent ; 
Endementiers que li message, 
Li plus viel hume e li plus sage, 
De l'un rei a l'altre passoent 
Ki les cunseilz entr'els portoent, 
Li reis Chadwalein descendi, 
Sumeil ot grant si s'endormi. 
Sun chief li tint sis niés Brienz 
Ki mult ert iriez e dolenz 
Que Aedwine ço requereit 
Que unques mais esté n'aveit. 
De curuz e de marrement 
Suspira mult parfundement ; 
Mult suspira e mult emfla, 
Espessement des oilz lerma ; 
Lu chief lu rei en fud muidliez 
Si que li reis est esveilliez ; 
Sa mein ad a sun chief levee, 
Sa face trova arusee. 
Dunc prist Brien a regarder 
E Brien escrieve a plurer. 
« Brien, dist li reis, que as tu ? 
Pur quei plures, qu'as tu eü ? » 
« Sire, dist il, jol vus dirrai : 
Curusciez sui e grant doel ai 
Que en nostre tens e par nus, 
Dunt sui dolenz e curusçus, 
Ad ceste terre honur perdue. 
Grant hunte nus est avenue : 
Dous reis curunez volez faire, 
A mal chief en puissiez vus traire, 
De ço que uns reis sot tenir 
E dunt l'um deit un rei servir. » 
Li reis pur ço que Briens dist 
L'otrei qu'il aveit fait desfist ; 
Al rei Edwine fierement 
Manda qu'il nel fereit neient, 
Kar li barun le cuntralient : 
Cuntre raisun serreit, ço dient, 
E cuntre dreit e cuntre lei, 
Que ço que deit estre a un rei 
Seit parti e a dous donez 
Si que chascuns seit curunez ; 
Ne volt lu regne retaillier 
Ne sa dignité abeissier. 
Edwine, ki orguillus fu, 
Irïement ad respundu 
Que jamés cungié n'en querra, 
Senz cungié se curunera 
E altretel franchise avra 
En sun regne cum il de ça. 
Chadwalein dist s'il le feseit 
Que la curune li toldreit, 
Le chief ovoc li abatreit ; 
E cil dist ço qu'il nel cremeit. 
Issi sunt par mal departi 
E chascuns ad l'autre haï ; 
Chascuns sot a l'altre mal gré, 
Chascun ad l'autre desfié. 
Edwine fud fel e irus, 
Mult fu emflez e orguillus ; 
De ço qu'il prie ore, ço dit, 
Serra preiez jesqu'a petit. 
Es vus esmeüe la guerre 
E a eissil mise la terre ; 
Tuit li plusur s'entreguereient, 
Terres saisissent, viles preient. 
Chadwalein grant ost asembla, 
Al Humbre vint, l'ewe passa, 
Northumberlande volt guaster 
E Edwine deseriter. 
Edwine fud de grant curage, 
Ne volt fuïr pur nul damage ; 
Sei e sa terre volt defendre, 
Ne deigna pais ne triewes prendre. 
Cuntre Cadwalein chevalcha 
Sil venqui e desbareta ; 
E Chatwalein s'en volt aler 
E en sa terre returner, 
Mes Edwine devant lui vint 
Ki la veie li clost e tint 
E Chadwalein fuï aillurs. 
Par boscages e par tresturs 
Alad vers Escoce fuiant, 
Edwine emprés l'alad querant ; 
Grant peine e grant travail li crut ; 
En Irlande passer l'estut. 
Li reis d'Yrlande le reçut 
E henura si cum il dut 
E Edwine, ki fu remés, 
Quant il ne pot ateindre as nés, 
Lu regne Chadwalein saisi, 
Chastels destruist, turs abati, 
Terres purprist, citez guasta, 
Humes raïnst, viles preia. 
Suer Brien li fud enditee, 
A Virecestre l'ad trovee, 
A Everwicla fist mener 
E en sa chambre iluec guarder. 
Ne sai ki li ot amené 
Pelliz, un clerc d'Espaine né, 
Ki mult esteit de grant clergie 
E mult saveit d'astronomie. 
Al curs des esteiles luisanz 
E al vol des oisels volanz 
Les aventures cunisseit 
De ço dunt il s'entremeteit. 
Ne poeit rien Cadwalein faire, 
Nés asembler ne genz atraire 
Que li devins n'aparceüst 
E que Edwine nel seüst. 
Suvent appareilla navie 
E suvent ot grant compainie ; 
Suvent se mist siglant en mer, 
Suvent as porz volt ariver ; 
Mes Edwine devant veneit 
Ki la terre li defendeit ; 
Kar li devins tut devinot 
U e quant ariver quidot. 
Chadwalein ot grant marrement 
Que returné fud tant suvent ; 
De sa terre l'orent siewi 
Serjant e parent e ami ; 
Guerpies orent li plusur 
Lur eritez pur sue amur. 
A cels dist qu'en Bretaine irreit, 
Al rei Salomun parlereit ; 
Andui erent d'un parenté 
E cil l'aveit suvent mandé, 
Ki bien esteit de grant poeir. 
Que noit que jor, que mein que seir, 
Unt tant curu e tant siglé 
A Gernerui sunt arivé, 
Un isle vers soleil culchant ; 
Ço qui que d'iloc en avant 
N'ad altre terrë u gent maine 
Entre Cornuaille e Bretaine. 
N'orent guaires en l'idle esté 
Li reis chaï en enferté ; 
Malade fud de fievre ague 
Dunt cil returne ki bien sue ; 
De veneisun ot desirier, 
Nul altre char ne pot mangier. 
Li reis ad Brien apelé, 
Preié li ad e cumandé 
Que char de veneisun li quiere, 
Ne li chaille de quel maniere ; 
Ja ne vendra a guarisun 
Si il n'ad char de veneisun. 
Brien fud del rei anguissus, 
De lui guarir fud desirus ; 
Garçons apela e vadlez, 
Levriers fist mener e brachez, 
Quistrent valees, quistrent plaines, 
Quistrent faleises e muntaines, 
Tute la terre avirunerent, 
Unc cerf ne bisse ne troverent 
Ne daim ne lievre ne chevrol ; 
Lores ot Brien mult grant dol. 
Quant vit que sis uncles mureit 
Pur veneisun que il n'aveit, 
Ne il ne set u il la troisse, 
Un braün trencha de sa quisse, 
Larder le fist e bien rostir, 
Puis le fist a sun uncle offrir ; 
Ne sai se li reis en gusta, 
Mes il guari e trespassa. 
E des que il pot sus lever, 
Ses nefs fist mettrë a la mer, 
A Kidalet ariva dreit, 
Ki a cel tens cité esteit 
Entre Dinan e la marine, 
Encore i pert bien la ruine. 
Li uns reis l'autre rei reçut 
E enura que plus n'estut ; 
Sun herberjage e sun sujor 
Li fist aver a grand enur, 
E a sa terre recuvrer 
Se sur Edwine volt aler 
L'avancera mult haltement 
De sun aver e de sa gent. 
Tut l'ivern unt ensemble esté 
E tut l'ivern unt sujorné ; 
Entretant unt nés purchacees, 
Aïe quise, pris mainees. 
En Engleterre unt enveé 
En tapinage aparaillé 
Brien, pur le devin ocire, 
Ki tut saveit lur estre dire. 
Purparlé unt e cunseil pris 
Que, tant cum li devins ert vifs, 
En Engleterre n'enterunt 
Ne el païs n'ariverunt. 
Bien set dire a quel port e quant 
Turnent cil qui vunt naviant 
S'il en volt prendre guarde e cure. 
Brien se mist en aventure ; 
A Barbeflué en mer entra 
E a Suthamtune ariva. 
Ses dras pur plus malveis chanja 
E de malveis s'aparailla ; 
Un bastun fist faire ferrin 
Cume burdun a pelerin, 
Li fers fud bien lungs e aguz, 
Bien fud trenchanz e esmuluz. 
Brien se mist en tapinage, 
Cum huem de luin pelerinage ; 
Veiant gent s'alot desguisant, 
Bien semblot povre peneant ; 
Al bastun s'alot apuiant, 
D'ures en altres clopignant ; 
Tant quist la curt e demanda 
Qu'a Everwiclu rei trova. 
Entre les povres s'enbati, 
Entre les povres se tapi, 
Entre les fardusfud fardus
Cume mendis e busuinus. 
Sa suer est d'une chambre issue 
E Brien l'ad bien cuneüe ; 
En ses meins un bacin teneit, 
A la reïne ewe quereit. 
Brien s'enbati en sa veie 
Qu'ele le cunuisse e veie ; 
La suer ad le frere entercié, 
Mes il li ad dit e cluignié 
Qu'ele ne face nul semblant 
Qu'il li partienge tant ne quant. 
Il la baisa e ele lui, 
Asez plurerent ambedui. 
Defors la presse se sunt trait 
Que hum ne femme nes agueit ; 
Ele li ad tut l'estre dit 
E si li ad mustré Pellit, 
Le devin, qui esteit venuz ; 
Par aventure ert fors issuz. 
Suvent veneit, suvent alot, 
Entre les povres trespassot. 
Brien parti de sa sorur, 
Ki de lui ert en grant freür ; 
En la veie al devin s'est mis, 
Ki passot entre les mendis ; 
Tant atendi e aguaita 
Que li devins lez lui passa. 
Del bastun de fer qu'il tint grant 
Li duna tel cop en butant 
Par mi le cors li enbati, 
Forment l'enpeinst e cil chaï, 
Unques ne dist oï ne nun. 
Briens i laissa lu bastun, 
Senz le bastun tut cuintement 
Se traist entre la povre gent 
Si qu'il ne fud aparceüz 
Ne enterciez ne mescreüz. 
Le jor s'est alé demuçant, 
Entre les povres tresturnant, 
La nuit issi de la cité 
Tut suavet e a celé, 
De la cuntree s'esluina. 
Que nuit que jor tant espleita, 
A Essecestre vint sur Esse ; 
Es vus envirun lui grant presse 
De Bretuns, de Cornualeis, 
De chevaliers e de burgeis ; 
Demandant vunt dunt vient, u vait, 
Que volt, que quiert, que dit, que fait. 
De Chadwalein vunt demandant 
U est, pur quei demure tant ; 
Die lur veir s'il revendra 
E si jamés terre tendra. 
« Oïl, dist Brien, asez tost 
Le verrez venir a tel ost, 
Ja Edwine ne l'atendra 
Ne el regne ne remaindra. 
Pur amur lu rei mainte feiz 
Nus ad damagé e destreiz ; 
Faites chastels, guarnissiez turs, 
Kar jesqu'a poi avrez sucurs. » 
Brien ad as Bretuns parlé, 
De plusurs set la volenté ; 
Essecestre prist e saisi, 
Tenir le volt si la guarni ; 
A sun uncle ad par brief mandé 
Quei e cument il ot ovré ; 
Tutes li manda les noveles, 
E li reis quist nefs e naceles. 
Li reis Salomuns, sis cusins, 
Que des suens, que de ses veisins, 
Li livra dous mil chevaliers 
Estre estiermans e mariniers ; 
A Toteneis vindrent siglant, 
Liez en furent li païsant. 
Li reis Edwine dolent fu 
Del bon devin qu'il ot perdu 
E d'Essecestre que Brienz 
Aveit prise si ert dedenz. 
Peanda, lu rei de Mercie, 
Ço ert d'Engleterre partie, 
Ad enveé od grant esforz 
Pur guarder la terre e les porz 
E pur Essecestre aseeir 
S'altrement ne la puet aveir. 
Peanda Essecestre asist, 
Entrer volt dedenz mes nel fist ; 
Brien fud dedenz ki la tint 
Tant que li reis Chadwalein vint. 
A Toteneis esteit venuz 
E des nefs a terrë issuz ; 
Des noveles ad demandees 
E noveles li sunt cuntees 
Que Brien, sis niés, est asis, 
Pendu serra se il est pris. 
Li reis, de Brien anguissus, 
E de succurre curius, 
Tant chevalcha od ses vassals 
Que bois, que plains, que munz, que vals, 
Al siege vint cum il ainz pot. 
Deus, quel joie Brienz en ot ! 
Chadwalein ot riches meisnies 
E richement apareillies ; 
Quatre cunreiz ad establiz, 
Puis ad cels del siege asailliz. 
Mult en i ot que pris que morz 
Des plus riches e des plus forz. 
Peanda meïsmes fud pris, 
Ne fud nafré, ne fud ocis. 
Bien fud tenu, bien fud gardez, 
Ne pot mie estre delivrez 
Dissi qu'il fist al rei humage 
E prist de lui sun eritage. 
De sun fieu li ad fait ligance, 
E pur faire ferme aliance 
E pur faire entr'els ferme amur 
Prist Chadwalein une sorur 
Que Peanda aveit, mult bele, 
Gente e curteise damisele. 
Chadwalein les Bretuns manda, 
Mult les blandi e mercia 
Del travail e de la haür 
Que suffert orent pur s'amur. 
Tut ala gastant lu païs, 
La u il sot ses enemis ; 
L'ewe del Humbre trespassa, 
Chastels destruist, viles preia. 
Edwine manda tuz les reis 
Ki Seidnes furent e Engleis 
(Plusurs ki reis clamé esteient 
Pur realtez cuntez teneient). 
Edwine les out tuz od sei 
Que par humages, que par fei. 
Cuntre Chadwalein chevalcha 
E Chadwalein nel reduta. 
En un champ ki Helfelde ad nun 
Fud la bataille e la tençun 
Entre Chadwalein e Edwine ; 
Mult ot entr'els mortel haïne. 
Edwine fud morz e sis fiz, 
Ki esteit apelé Osfriz, 
E mort fud li reis d'Orkenie, 
Ki venuz ert en lur aïe ; 
Des altres i ot pris asez, 
Plusurs ocis, plusurs nafrez. 
Grant fud l'ocise e grant la prise 
Dunt Chadwalein fist grant justise ; 
Cels destruist e lur parenté 
Ki cuntre lui orent esté ; 
Femmes fist ocire e enfanz, 
Neïs les petiz alaitanz ; 
Unques n'i pot valeir eage 
Ne pris ne bealté ne parage. 

D'Edwine fud remés uns eirs 
Ki tint lu regne e les maneirs : 
Osriz ot nun en baptistire. 
Mes Cadwalein ot sun empire ; 
Guerre e estrif cuntre lui prist, 
Lui e dous ses nevuz ocist 
Pur ço que part del regne aveient 
E eir emprés estre deveient ; 
Ne laissa qu'il peüst trover 
Ki deüst erité clamer. 
Oswald aprés, un gentil ber 
Pur cristïene lei guarder, 
Uns nobles huem de franc curage, 
Ot lu regne par eritage ; 
Mes Chadwalein le guerria 
E vers Escoce lu chaça. 
Quant il vit que tant luin fuieit 
E que ateindre nel poeit, 
Nel volt mie plus luin chacier 
Ne tuz ses humes travaillier ; 
Partie de sa gent livra 
A Peanda, si li rova 
Qu'Oswald chaçast tant e siewist 
Qu'il le preïst u oceïst. 
Quant Oswald sot cel apareil, 
Forment li plot si prist cunseil 
Que pur Peanda ne fuereit 
Ainz l'atendreit s'il le sieweit ; 
Enmi un champ s'est arestez 
Ki Hevenfeld est apelez. 
Hevenfeld, cist nuns est engleis, 
Celestiel champ en franceis. 
El champ fist une croiz lever, 
A sa gent la fist aürer ; 
« Sainte croiz, dist il, aürez, 
Batez cupes, merci criez. 
De vos pechiez vus repentez 
E des mesfaiz pardun querez. 
Faites vus humblement cunfés 
Que que aviengë en aprés ; 
Plus aseür estre purrunt 
Cil qui vivrunt u qui murrunt. » 
Cil firent sun cumandement ; 
A genuilluns mult humblement 
Aürerent Deu e la croiz 
Od humble cuer, od simple voiz ; 
A Damnedeu merci requistrent, 
Disciplines e venies pristrent. 
Puis sunt apresté de cumbatre, 
S'est qui sur els se vueille enbatre. 
Peanda vint kis asailli, 
Mes malement l'en eschaï, 
Kar de sa gent le mielz perdi 
E il meïsmes s'en fuï ; 
Lu cuer ot gros e d'ire plein. 
Plaindre s'ala a Chadwalein ; 
Jamés, ço dist, ne l'amera 
Ne de lui terre ne tendra 
Si d'Oswald ne li fait venjance, 
Ki li ad fait si grant pesance. 
Quant lur plot, lur otz asemblerent, 
En Northumberlande passerent ; 
Encuntre Oswalt se cumbatirent, 
D'ambesdous parz mult i perdirent. 
E Peanda Oswalt trova, 
Mult le haï sil decola. 
Grant fud li dols e grant la perte, 
Humes ocis, terre deserte, 
Femmes vedves, viles guastees, 
Maisuns voides, preies menees. 

Un des freres Oswald, Oswi, 
Lu regne sun frere saisi ; 
E li barun l'unt receü, 
Ki lur seignur orent perdu. 
Cil vit la gent mult afieblie 
E la terre mult apovrie ; 
Vit la force Chadwalein grant, 
Vit Chadwalein fort e puissant, 
Vit que tenir ne se purreit 
Si Chadwalein l'envaïsseit. 
Mielz volt laissier sa dignité 
E humilier de sun gré 
Que vers tel hume guerre prendre 
Dunt il ne se puisse defendre. 
A Chadwalein prist parlement ; 
Mult li duna or e argent ; 
En sa baillie se submist, 
Sis huem devint, feelté fist, 
Sun regne de li recunut, 
E Chadwalein sun fieu li crut ; 
Issi fud la pais graantee 
E issi fud lunges guardee. 

Oswi ot parenz e nevuz 
Asez preisanz e asez pruz, 
Ki, pur aveir part de la terre, 
Pristrent estrif entr'els e guerre. 
Mes Oswi bien se defendi 
Que nuls terre ne li toli ; 
De ça le Humbre les chaça. 
E cil vindrent a Peanda, 
Que forz hum esteit, sil requistrent, 
Avers e terres li pramistrent 
Sis maintenist e cunseillast 
E Oswi pur els guereiast. 
Peanda dist qu'il n'en osot 
Si Chadwalein nel graantot ; 
N'osereit guerre cumencier 
Ne la pais enfraindre premier, 
Mes il querreit, se il poeit, 
Que Chadwalein l'otriereit. 
A une Pentecuste avint 
Que Chadwalein feste e curt tint. 
A Londres se fist curuner 
E ses baruns fist tuz mander. 
Oswi n'i fud mie veüz, 
Ne il n'i esteit pas venuz ; 
Ne sai s'il ne volt u ne pot, 
U Chadwalein mandé ne l'ot. 
Peanda en piez se dresça, 
Al rei Chadwalein demanda 
Que poeit estre e que deveit 
Que Oswi a curt ne veneit. 
Tuit i esteient li barun 
E li Engleis e li Bretun, 
Oswi sul ne deignot servir 
N'a sa curt ne deignot venir. 
« Essoine, dist li reis, le tient ; 
En enferté gist, si devient. » 
Dist Peanda : « N'est mie issi ; 
Vus ne cunuissiez mie Oswi. 
Il ad en Seissuine enveié 
Pur gent a cheval e a pié. 
Gent purchace, soldeiers quiert ; 
Des qu'il purra e lieus en iert, 
Guerre quide grant esmoveir, 
Ne puet ne ne volt pais aveir. 
Mes s'il ne vos pesot, jo voil 
Aler abatre sun orguil. 
Si jo vostre cungié en ai, 
U vif u mort le vus rendrai ; 
De la terre l'en chacerai. » 
Dist Chadwalein : « Jon parlerai. » 
Dunc fist Peanda fors issir 
E les Engleis tuz departir ; 
Des Bretuns retint les ainz nez, 
Les plus riches, les plus senez ; 
La requeste lur ad mustree 
Que Peanda ot demandee. 
Lez Chadwalein sist Margadud, 
Ki de Suthwales sire fud. 
« Pose a, dist il, que cumença, 
E pose, ço m'est vis, dura 
L'ire mortel e la haenge, 
Cument qu'a la parfin en prenge, 
Entre nus Bretuns e Engleis. 
De nus grever sunt tut tens freis ; 
Ja nul jor ne nus amerunt 
Ne fei ne pais ne nus tendrunt. 
Membre vus de lur felunies, 
Membre vus de lur tricheries, 
Membre vus de lur cruelté, 
Membre vus qu'il vus unt grevé. 
Suvent avez dit e juré, 
Mes vus l'avez tut trespassé, 
Que ja s'oster les poïez 
En cest regne nes larrïez. 
Quant vus destruire nes osez 
U ne volez u ne poëz, 
Laissiez l'un a l'autre hunir 
E sis metez al cuvenir. 
Peanda est des Engleis nez, 
Engleis est tut sis parentez ; 
Oswi est engleis ensement. 
N'aiez vus ja nul marrement 
Se l'uns mastins l'autre pelice, 
L'un fel vers l'autre ust sa malice ; 
Laissiez l'un l'autrë estrangler 
E l'un a l'autre defoler. » 
A la parole Margadud 
Se sunt tuit li Bretun tenud. 
Dunc fud Peanda rapelez, 
Tuz pleins cungiez li fud dunez 
D'Oswi mal faire s'il poeit ; 
Ja Cadwalein n'en grucereit. 
Peanda est de curt turnez, 
Mult orguillus e surquidez, 
E griefment Oswi guereia 
E mult suvent le damaga. 
E Oswi li manda suvent 
E preia mult escordement 
Que pais e triewes li tenist 
Ne damage ne li feïst ; 
Or e argent, se li plaiseit, 
E altres aveirs li durreit. 
Peanda dist que nel fereit, 
Ne jamés pais a lui n'avreit. 
Oswi ne fud mie malveis ; 
Quant il vit que ne purreit peis 
Ne cuncorde ne triewe prendre, 
Mult se pena de sei defendre. 
L'ire munta e engroissa, 
La guerre crut e espeissa. 
Un jor se sunt entr'encuntré 
E par ire se sunt medlé. 
Oswi ot en Deu grant fiance, 
Mult ot en lui ferme creance, 
E Peanda mult s'orguilla 
Es granz meisnees se fia ; 
Mes descunfit fud e ocis, 
Od lui plusurs de ses amis. 
Osfriz, ki fud sis ainz nez fiz, 
En la curt Chadwalein nurriz, 
Requist e ot sun eritage 
Sin fist a Chadwalein humage. 
Chadwalein fud bon justisiers, 
Leal rei fud e dreituriers ; 
Quarantë e oit anz tint terre, 
Suvent ot pais, suvent ot guerre ; 
A Lundres engrota e jut ; 
Iloc fina, iloc murut. 
Bretun orent grant doel de lui, 
Mes cuntre mort n'ad nul refui. 
Pur lui lungement remenbrer 
Firent de quivre tresjeter 
Un chevalier sur un cheval 
En apareillement real ; 
Dedenz fud lu cors le rei mis, 
Puis fud sur une porte asis 
A Lundres, devers occident, 
Iloc estut mult lungement ; 
Dejuste ot faite une chapele 
De saint Martin, mult riche e bele. 

Chadwaladres emprés regna, 
Fiz Chadwalein, niés Peanda, 
Niés Peanda, fiz sa sorur, 
Ço fud uns reis de grant amur. 
En sun tens fud falte de blé, 
E de la falte vint chierté, 
E de la chierté vint famine, 
Chier fud en burc, chier fu en vile ; 
Bien peüssiez treis jorz errer 
Ne trovissiez a achater 
Ne pain ne blé n'altre vitaille, 
Tant par ert grant partut la faille. 
De peissuns e de salvagines, 
De veneisuns e de racines, 
De fuilles e d'erbes viveient, 
Altre viande nen aveient. 
Ovoc cele mesaventure 
Revint une altre altresi dure ; 
Mortalité fud grant de gent 
Par air corrumpu e par vent ; 
Es meisuns, es champs e es rues 
E as marchiez e as charues, 
Manjant, alant, parlant chaeient, 
Sudement senz langur mureient. 
Muerent pere, muerent emfant, 
Muerent seignur, muerent serjant ; 
Muert li sires, muert la muillier, 
Muerent vilain e chevalier ; 
N'estuet al fiz sun pere plaindre. 
Mult veïssiez poi gent remeindre 
Es veies sultives e guastes ; 
Unques tel doel nen esgardastes. 
Ne poeient pas fuisuner 
Tuit li vif as morz enterrer ; 
Cil qui le mort enterrer dut 
Od le mort enterrer estut. 
Cil ki porent fuïr fuïrent, 
Lur fieus e lur meisuns guerpirent, 
Tant pur la grant chierté de blé, 
Tant pur la grant mortalité. 
En sa meisun ad mal espeir 
Ki la suen veisin veit ardeir. 
Chalewadres, ki reis esteit, 
Ki la terre guarder deveit, 
En Bretaine a Regnes passa 
Al rei Alain, ki mult l'ama ; 
Niés Salemun aveit esté, 
Ki sun pere aveit mult amé. 
Il le reçut mult lïement 
E cunrea mult richement. 

Engleterre fud apovrie, 
Failliz li blez, la gent perie, 
Le plus de la terre fud guast, 
Qu'il n'i aveit qui laborast. 
Unze anz e plus fud eissillie 
E de laboreurs voidie. 
Tant cum des Bretuns i aveit 
Es munz e es forez maneit. 
E li Engleis ki remés erent 
E de la famine eschaperent, 
E plusur ki aprés nasquirent, 
Si cum il porent mielz vesquirent. 
Que pur les viles restorer, 
Que pur les terres laborer, 
Unt en Sessuine la mandé 
U lur anceisur furent né 
Que od femmes e od enfanz, 
Od meisnies e od serjanz 
Viengent tuit esforceement, 
Terres avrunt a lur talent. 
Terre avrunt bone a guaainier ; 
N'unt de rien fors d'umes mestier. 
Cil vindrent mult espessement, 
Od granz cumpaignes e suvent. 
Par les terres se herbergierent, 
Mult crurent e multiplierent ; 
Ne troverent kis desturbast 
Ne ki les terres lur veast ; 
Espessement e suvent vindrent ; 
Les custumes e les leis tindrent 
Que lur anceisur ainz teneient 
En la terre dunt il veneient. 
Les nuns, les lages, le language 
Voldrent tenir de lur lignage ; 
Pur Kaer firent Cestre dire, 
E pur Suiz firent nomer Sire, 
E Tref firent apeler Tune ; 
Map est gualeis, engleis est Sune, 
En gualeis est Kaer cité, 
Map fiz, Tref vile, Suiz cunté, 
E alquant dient que cuntree 
Swiz est en gualeis apelee 
E ço que dit Sire en engleis 
Ço puet estre Suiz en gualeis. 
Entre Gualeis uncore dure 
De dreit bretanz la parleüre. 
Les cuntez e les barunies, 
Les cuntrees, les seignuries 
Tindrent issi e deviserent 
Cume Bretun les cumpasserent. 
A cel tens ert Adelstan reis ; 
Ço fud li premiers des Engleis 
Ki ot tute Engleterre en baille 
Fors sul Guales e Cornuaille ; 
Premier fud enoinz e sacrez 
E premierement curunez. 
Plusur dient qu'il fud bastard. 
Sis peres fud li reis Edward, 
Ki pur urer a Rome ala 
E a saint Piere graanta 
E sur l'autel en fist present 
Chascun an un denier d'argent 
De chascun hume hostel tenant 
Dedenz sa baillie manant. 
Premierement ot fait cest dun 
Un sun ancestre, Yne ot nun ; 
Li eir emprés l'unt bien tenu, 
Le dun al pere unt bien rendu. 

Kalewadres volt revertir 
E sa terre volt maintenir ; 
Quant il sot qu'ele esteit poplee 
E la mortalité passee, 
En sa terre volt repairier. 
Sun eire fist aparaillier, 
Puis pria Deu escordement 
Qu'il li feïst demustrement 
Se sis repaires li pleiseit, 
Kar sun plaisir faire voleit. 
Une voiz divine lui dist 
Laissast cel eire, altre en preïst ; 
L'eire d'Engleterre laissast, 
A l'apostoile a Rome alast ; 
Ses pechiez iluec pardonez, 
Ireit od les beneürez. 
Engleis Bretaine aver deveient ; 
Ja Bretun n'i recuvereient 
Jesqu'al tens que la prophecie 
Que Merlin dist seit acumplie ; 
Ne ja ço estre ne purreit 
Desi la que li tens vendreit 
Que les reliques de sun cors, 
De sepulture traites fors, 
Serreient de Rome aportees 
E en Bretaine presentees. 
Kalewadres se merveilla, 
En merveillant se contrubla 
De cel devin anuncement 
Qu'il oï si apertement ; 
Al rei Alein sun bon ami 
Recunta ço qu'i ot oï. 
Alein fist ovrir les almaires 
E fist venir clers bonsgramaires ; 
Les hystoires fist aporter 
E fist cerchier e fist pruver 
Que ço que Kalewadres dit 
De la visiun que il vit 
Se cuncordot as diz Merlin 
E Aquilele bon devin 
E a ço que Sibille escrist. 
Ne Kalewadres el ne fist, 
Sun navie e sa gent guerpi ; 
Yvor apela e Yni : 
Yvor fud sis fiz de s'uxor, 
Yni sis niez, fiz sa sorur. 
« En Guales, dist il, passerez 
E des Bretuns seignurs serrez, 
Que par defalte de seignur 
N'algent Bretun a desenur. » 
Cil firent ço qu'il cumanda 
E il sun eire aparailla, 
A saint Serge le pape ala, 
Quil cheri mult e honura ; 
De ses pechiez se fist cumfés 
E prist sa penitence aprés. 
N'aveit guaires a Rome esté 
Quant il chaï en enferté ; 
Grant fud li mals, murir l'estut ; 
Unze jorz devant mai murut, 
Al dis e nuesme jor d'avril 
Issi del terrïen issil, 
Set cenz anz un meins puis que Crist 
En sainte Marie char prist. 
Le cors fud mult bel cunreez 
E entre les cors sainz posez ; 
L'alme munta en paraïs, 
U nus seium od lui asis. 

Yvor e Yni mer passerent, 
Grant navie e grant gent menerent ; 
Les remasilles des Bretuns, 
Que nus Gualeis ore apelums, 
Ki sunt devers septentrion, 
Orent en lur subjection. 
Unc puis ne furent del poeir 
Qu'il peüssent Logres aveir ; 
Tuit sunt mué e tuit changié, 
Tuit sunt divers e forslignié 
De noblesce, d'onur, de murs 
E de la vie as anceisurs. 
Guales cest nun a Guales vint 
Del duc Gualun, ki Guales tint, 
U de Galaes, la reïne, 
A ki la terre fud acline. 
Ci falt la geste des Bretuns 
E la lignee des baruns 
Ki del lignage Bruti vindrent, 
Ki Engleterre lunges tindrent. 
Puis que Deus incarnatiun 
Prist pur nostre redemptiun 
Mil e cent cinquante e cinc anz, 
Fist mestre Wace cest romanz. 
